Pelanggan mengamuk, enggan terima hakikat saiz espreso
Oleh FLORINA DERIS

25 Januari 2023, 10:26 pm
PETALING JAYA – Gara-gara pesanan kopi espreso, seorang pelanggan mengamuk di kuanter dan bertindak mencaci serta memaki hamun pekerja kedai berkenaan.
Menerusi rakaman video dimuat naik penyelia kedai @miloais_1ikattepi di Tiktok, memaparkan pihaknya menerima herdikan daripada pelanggan yang enggan menerima hakikat minuman dipesannya bersaiz kecil.
Video tersebut dikongsikan oleh seorang pengguna Twitter, @faizfayeshz dan berkata, dia juga pernah bertanya soalan sama kepada pembuat kopi (barista) tetapi tidak bertindak kasar seperti dalam video.
“Kasihannya. Saya dulu pernah juga memesan kopi espreso. Kemudian, saya bertanya kepada barista mengapa saiz kecil seperti itu dan kami gelak sama-sama secara beramai-ramai,” katanya.
Di ruangan komen, rata-rata pengguna berasa lucu dengan kenyataan dikeluarkan pelanggan berkenaan apabila dia tidak dapat menerima hakikat bahawa cawan kopinya kecil berbanding kopi lain.
“Kurang bijak. Di kebanyakan kedai, kopi espreso memang dihidangkan dengan cawan yang paling kecil,” ciap seorang netizen, @zedzahid.

“Lawak sungguh. Jika saya di tempat pembuat kopi itu, saya hidangkan saja gelas besar, biar dia tidak tidur seminggu. Itu espreso, bukan sirap bandung,” ujar @callmefye.
“Tidak faham mengapa perlu menengking demi secawan kopi. Jika bertanya elok-elok, entah-entah dapat segelas kopi percuma lagi,” tulis pengguna lain, @keemanxp.
Hantaran video yang dikongsikan di pelbagai platform media sosial itu telah meraih 4,191 tanda suka, 2,910 ulang ciap dan 645,400 jumlah tontonan setakat ini. – KOSMO! ONLINE.


Penduduk terjejas banjir di Sabah meningkat 607 orang
Oleh IVAN AMIRUL

25 Januari 2023, 9:25 pm
KOTA KINABALU: Jumlah mangsa banjir di Sabah terus meningkat kepada 607 orang setakat pukul 6 petang hari ini.
Bilangan berkenaan memperlihatkan peningkatan berbanding 251 mangsa yang direkodkan pada tengah hari tadi.
Sekretariat Jawatankuasa Pengurusan Bencana Negeri Sabah berkata, jumlah itu membabitkan sebanyak 139 Ketua Isi Rumah (KIR).
“Jumlah daerah yang terbabit juga meningkat kepada empat daerah dengan Kota Marudu menjadi yang terkini terjejas banjir.
“Kudat mencatatkan jumlah mangsa tertinggi iaitu seramai 381 orang manakala Paitan (147 mangsa) dan Pitas (79 mangsa).
“Bagaimanapun, jumlah mangsa terjejas di Kota Marudu masih belum dapat dipastikan kerana masih dalam proses pendaftaran,” katanya dalam satu kenyataan media sebentar tadi.

Sementara itu, sebanyak 17 Pusat Pemindahan Sementara (PPS) dibuka di semua daerah terjejas banjir bagi menempatkan mangsa-mangsa yang terkesan.
“Terdapat dua PPS yang aktif di Kudat, iaitu Dewan Terbuka Matunggong dan Dewan SK Sikuati.
“Di Paitan, terdapat lima PPS yang beroperasi, iaitu Dewan Kampung Kubambangan, Dewan Kampung Batangon Darat, Dewan Kampung Binsulung, Gereja PCS Kampung Puru Batu dan SK Tanjung Nipis manakala, terdapat tiga PPS di Pitas, iaitu Rumah Ketua Kampung Sinasak Batu, Surau Kampung Sibuang dan Dewan Kampung Kusilad,” katanya.
Menurutnya, terdapat tujuh PPS yang turut dibuka di Kota Marudu dan kini dalam proses pemindahan mangsa dan pemurnian data daripada pihak berwajib.
“Antaranya ialah Dewan Komuniti, Dewan SK Teritipan, Dewan Kampung Asin-Asin, SMK Bengkongan, SK Ranau, SMK Tandek dan Dewan St Theresa. – KOSMO! ONLINE.


Banjir: Konvoi motosikal berkuasa tinggi Singapura hanyut redah bah
Oleh MASTURAH SURADI

25 Januari 2023, 9:40 pm
MERSING – Sebuah motosikal berkuasa tinggi dengan nombor pendaftaran Singapura dipercayai hanyut ketika cuba meredah jalan yang dinaiki air bah di Jalan Nitar, Mersing hari ini.
Difahamkan motosikal yang mengikuti konvoi motosikal berkuasa tinggi itu mengalami kerosakan ketika meredah banjir di jalan berkenaan.
Ketua Polis Daerah Mersing, Superintendan Abdul Razak Abdullah Sani berkata, ketika dihubungi kejadian dipercayai berlaku pada tengahari tadi.
Katanya, berdasarkan maklumat, konvoi berkenaan dalam perjalanan dari Mersing ke Kluang menuju ke Kuantan, Pahang.
“Setakat ini tiada laporan polis diterima berkaitan kejadian itu. Berdasarkan maklumat kejadian pada tengahari tadi.
“Konvoi enam buah motosikal berkuasa tinggi itu dari arah Mersing ke arah Kluang. Ketika tiba di lokasi motosikal yang dinaiki antara mereka rosak.

“Kumpulan Konvoi itu telah dibantu oleh anggota Angkatan Tentera Malaysia (ATM) yang membuat tugasan di tugasan banjir di kawasan Kampung Jamari, Mersing,” katanya dalam kenyataan hari ini.
Tambahnya tiada kecederaan atau kemalangan jiwa berlaku dan konvoi terbabit kemudian meneruskan perjalanan dengan bantuan tow truck.
Tular sebuah video berdurasi 27 saat memaparkan beberapa individu menyelamatkan sebuah motosikal berkuasa tinggi dengan nombor pendaftaran Singapura yang dipercayai hanyut ketika cuba meredah jalan yang dinaiki air bah.-KOSMO! ONLINE.


Harap Sissy terbuka, kental jadi artis – Siti Nurhaliza
Oleh MOHAMMAD SHAHEMY AZMI

25 Januari 2023, 10:23 pm
KUALA LUMPUR – “Untuk jadi artis, seseorang itu perlu kental dengan sepak terajang dalam industri seni hiburan.”
Demikian nasihat penyanyi tersohor negara Datuk Seri Siti Nurhaliza terhadap Sissy Imann supaya bersikap terbuka dan kental untuk bergelar seorang anak seni.
Ujar Siti, 44, Sissy tidak seharusnya berputus asa walaupun menerima kritikan pedas daripada juri, Mas Idayu dalam program Famili Duo dan perlu berfikiran positif.
“Jngan putus asa kerana dalam industri seni, itulah sepak terajang yang perlu kita hadapi. Lagi-lagi bila terbabit dalam pertandingan yang membenarkan diri kita dikritik dan ditegur walaupun pedih di hati.
“Bagi saya, semua sedia maklum cara Mas Idayu memang begitu (lantang). Juri ada penjurian dan cara masing-masing dalam menegur,” ujarnya.
Ketika ditanya tentang reaksi Sissy yang menangis selepas dikritik pedas oleh Mas Idayu, pelantun Nirmala itu menganggap penyanyi berusia 28 itu mungkin terkejut dan tidak menyangka menerima kritikan sebegitu.

“Saya percaya waktu itu dia macam terkejut dan tak sangka. Insya-Allah, lama-lama rasa jauh hati dan sakit hati itu akan berlalu dengan sendiri,” katanya.
Siti yang ditemui ketika sidang media Konsert Malam Bulan Bintang di Boathouse Ampang di sini, hari ini turut mendedahkan ada menasihati kakak dan adiknya, Siti Saida dan Siti Saerah yang juga terlibat dalam program Famili Duo supaya bersedia dengan kritikan Mas Idayu.
“Saya pun awal-awal lagi sudah mengingatkan kakak dan adik saya supaya bersedia serta bertabah terutama dengan komen daripada juri.
“Juri akan menegur, netizen juga akan bercakap. Jadi tenang sahaja. Janji kita perbaiki kelemahan dalam persembahan. Itu yang saya pesan kepada mereka,” katanya.
Terdahulu, nama Sissy menjadi bualan ramai selepas dia dilihat menitiskan air mata apabila menerima kritikan pedas daripada Mas Idayu ketika konsert keenam program Famili Duo pada Ahad lalu.
Menerusi kritikan tersebut, Mas Idayu berpendapat persembahan Sissy yang berpasangan dengan Naim Daniel ketika menyanyikan lagu Jampi milik Hael Husaini dalam versi keroncong tidak mencapai piawaiannya.
Perkara tersebut menggores hati Sissy yang berpendapat dia tidak lagi disayangi oleh muzik sehingga sanggup membatalkan pelancaran album terbaharunya yang dirakam di London pada tahun lalu. – KOSMO! ONLINE.


Biar gambar berbicara – Anak bujang Zainal Abidin
Oleh MOHD. HAIKAL ISA

25 Januari 2023, 9:00 pm
PETALING JAYA – Salah seorang anak kepada bekas jurulatih pasukan bola sepak kebangsaan, Datuk Zainal Abidin iaitu Zaifiq memberi bayangan seperti tidak bersetuju dengan tindakan bapanya bernikah kali kedua dengan Fyna Jebat.
Zaifiq atau nama sebenarnya, Muhammad Zaifiq Abidin berkata, tidak semua apa yang dilaporkan media bersifat sahih berhubung perkahwinan bapanya dengan penyanyi muda itu.
“Tidak langsung seperti apa yang dilaporkan pihak media. Ya, kami masih wujud dan kami benar-benar tidak bersetuju (dengan apa yang berlaku),” tulisnya menerusi Facebook.
Antara hantaran status dikongsi anak bujang Zainal Abidin bernama Zaifiq seperti memberi bayangan tidak merestui perkahwinan bapanya dengan isteri muda, Fyna Jebat. – FACEBOOK
Zaifiq juga memuat naik sekeping foto adik-beradiknya mencium pipi ibu tersayang yang selama ini telah bertungkus lumus membesarkan dan mendidik mereka.
“Biar gambar berbicara,” demikian coret Zaifiq sebagai kapsyen foto yang dikongsi.
Sementara itu, Zaifiq turut berkongsi seraya membetulkan kata-kata berbunyi: “Curang di belakang orang yang baik umpama mencampak berlian dan mengutip kotoran.”
Hari ini, Kosmo! Online melaporkan Zainal atau nama sebenarnya, Zainal Abidin Hassan, 62, memilih untuk tidak memberi komen lanjut berhubung pergaduhan melibatkan isteri pertama dan keduanya di tempat awam.
Isnin lalu, Ketua Polis Daerah Shah Alam, Asisten Komisioner, Mohd. Iqbal Ibrahim mengesahkan berlaku pergaduhan kecil melibatkan dua isteri kepada bintang bola sepak terkenal itu.

Menurut Iqbal, kedua-dua pihak telah membuat laporan polis dan kes disiasat mengikut Seksyen 160 Kanun Keseksaan (gaduh gempar) dan Seksyen 14 Akta Kesalahan Kecil (AKK) (Kelakuan tidak senonoh di tempat awam).
Hasil siasatan mendapati, suspek (isteri pertama) marah kepada penyanyi itu kerana telah berkahwin dengan suaminya tanpa pengetahuan dirinya.
Sekadar info, bekas pengendali pasukan Penang FC itu berkahwin dengan isteri pertama, Datin Zalina Zaini sejak 1985 dan hasil perkahwinan, mereka dikurniakan liima orang cahaya mata. – KOSMO! ONLINE


Sungai Keratong, Pahang melebihi paras bahaya
Oleh NURUL IZZATI ZAINI

25 Januari 2023, 5:58 pm
PETALING JAYA – Sungai Keratong di Jambatan Bahau, Keratong, Rompin melebihi aras bahaya setakat pukul 4.45 petang tadi.
Menerusi laman Facebook Jabatan Pengairan dan Saliran (JPS) berkata, aras air sungai tersebut iaitu 23.37 meter telah melebih tahap bahaya sebanyak 0.37 meter dan menunjukkan trend menaik.
Ujarnya, beberapa sungai lain di Negeri Sembilan, Sabah dan Sarawak juga menunjukkan aras air telah melebihi tahap amaran.
“Di Negeri Sembilan iaitu Sungai Gemas di Kampung Tiong, Tampin dan di Sabah iaitu Sungai Bandau di Bandau, Kudat, masing-masing menunjukkan trend peningkatan dan telah melebihi aras amaran.
“Sungai-sungai di Sarawak juga iaitu Punan Bah B, Kapit, Benawa, Miri, Kuala Balingian, Mukah dan Sungai Similajau, Bintulu juga telah melebihi aras amaran,” katanya.
Terdahulu, Jabatan Meteorologi (MetMalaysia) mengeluarkan amaran hujan berterusan di lima negeri, hari ini.

MetMalaysia menerusi kenyataan di laman sesawangnya berkata, hujan lebat berterusan kategori bahaya dikeluarkan di beberapa kawasan sekitar negeri Johor dan Sabah.
Ujarnya, amaran hujan berterusan kategori buruk pula telah dikeluarkan di beberapa daerah di Pahang, Melaka, Sarawak dan Sabah.
Amaran bahaya dikeluarkan apabila aras air sungai mula melimpah dan boleh menyebabkan banjir. Perpindahan perlu dilaksanakan jika perlu. – KOSMO! ONLINE.


Identiti mayat wanita dijumpai di Kampung Alor Gali dikenal pasti
Oleh MOHD AZLI ADLAN

25 Januari 2023, 5:49 pm
MARANG – Identiti mayat wanita yang ditemui dalam keadaan terlentang di dalam parit di kawasan semak berhampiran Kampung Alor Gali di sini pada minggu lalu disahkan sebagai Zarina Mukhtar berusia 57 tahun.
Ketua Polis Daerah Marang, Deputi Superintendan Mohd. Zain Md. Dris berkata, pengesahan tersebut berpandukan padanan
rekod cap jari tersimpan di Jabatan Pendaftaran Negara (JPN).
“Ia disahkan Pusat Pendaftaran Penjenayah Malaysia dan Singapura (D2) Ibu Pejabat Polis Bukit Aman.
“Kita telah melakukan tangkapan dan perintah reman terhadap suspek akan dipohon di Mahkamah Majistret Marang di sini esok (hari ini),” katanya di sini hari ini.
Mohd. Zain berkata, butiran lanjut berhubung kes tersebut akan dimaklumkan dalam sidang akhbar yang akan diadakan pada masa terdekat.
Difahamkan Zarina merupakan wanita tempatan berasal dari Chendering, Kuala Terengganu yang terletak kira-kira lebih 20 kilometer dari lokasi penemuan mayat.

Kosmo! 19 Januari lalu melaporkan seorang pencari daun palas tergamam bertemu dengan satu mayat wanita di dalam kawasan semak berhampiran Kampung Alor Gali di sini.
Sewaktu ditemui, mayat itu lengkap berpakaian dengan berbaju lengan panjang berwarna merah jambu, dan berseluar panjang berwarna hitam selain sehelai kain juga berwarna hitam dipercayai tudung berada pada bahagian perutnya. – KOSMO! ONLINE.


Isteri kedua dapat madu semasa hamil 6 bulan
Oleh KOSMO!

25 Januari 2023, 6:00 pm
JAKARTA – Sebuah video tular di media sosial Indonesia memaparkan majlis perkahwinan seorang lelaki bersama isteri ketiganya sambil ditemani dua isteri lain, lapor portal berita Wolipop semalam.
Berdasarkan klip video berdurasi 15 saat itu, isteri pertama dan kedua bergambar bersama-sama pasangan pengantin sambil tersenyum.
“Hanya wanita tertentu sahaja boleh berada di situasi seperti ini,” demikian menurut keterangan video tersebut.
Wolipop kemudian menghubungi pengantin perempuan tersebut, Alqia Zahra, 20, yang mengakui dirinya merupakan isteri ketiga lelaki berkenaan.
“Pada 6 Disember 2022, kami bertemu secara tidak sengaja dan kebetulan, suami mengenali bapa saya.
“Pada awalnya, dia bergurau mengenai hasrat menjadikan saya isteri ketiga, namun ternyata memang kami berjodoh,” ujarnya.

Tambah Alqia, hubungan dengan kedua-dua madunya berada dalam keadaan baik dan turut menerima restu mereka.
“Madu-madu saya ternyata orang yang amat penyabar, apatah lagi isteri pertama. Entah bagaimana yang boleh membuatkan dia mempunyai rasa sesabar itu.
“Isteri kedua pula kini sedang hamil, namun dia tetap sabar dan baik hati. Mereka semua orang yang hebat,” ujar Alqia.
Jelasnya lagi, perkenalannya dengan suaminya berlaku dalam masa yang singkat.
“Selepas bertemu hanya sekali, dia terus membawa saya bertemu dengan kedua-dua isterinya,” katanya.
Sementara itu, isteri kedua, Lutvi Seftia Rahmat, 21, mengaku memberi keizinan kepada suaminya untuk berkahwin lagi meskipun sedang berbadan dua.
“Saya tidak akan melarang asalkan perkara yang baik. Saya sayang akan isteri pertama, isteri ketiga dan semua anak tiri (anak isteri pertama),” ujarnya. – Agensi


Minggu ini otak saya kosong, tiada lagu, visual – Sissy Imann
Oleh NUR EMIRA SAIZALI

25 Januari 2023, 6:00 pm
PETALING JAYA – Selepas berdepan fasa patah semangat dan jauh hati akibat menerima komen pedas juri Famili Duo, Mas Idayu, penyanyi Sissy Imann meminta orang ramai memberinya ruang serta masa untuk kembali bangkit.
Menurut Sissy, 28, segala persiapan lagu untuk dipersembahkan pada hari pertandingan Ahad depan sepatutnya sudah disediakan pada hari ini namun gagal untuk dilakukan kerana tiada idea yang timbul dalam fikirannya.
“Hari Rabu sepatutnya hari kita sudah mendapat konsep persembahan supaya pihak produksi dapat mencari bahan dan penata gaya menyediakan baju.
“Namun, minggu ini dalam otak saya kosong, tiada lagu mahupun visual,” katanya dalam satu perkongsian Instagram hari ini.
Dia mengakui bersalah terhadap pasangannya, Naim Daniel kerana ‘hilang’ selama beberapa hari tanpa membantu mencari idea untuk persembahan mereka minggu ini.
“Kita sudah berjanji untuk sama-sama hadap semua kemungkinan jauh sebelum pertandingan ini bermula tetapi saya minta maaf sebab tak dapat jadi sekuat awak.

“Maaf sebab awak kena hadap semua pertanyaan seorang diri termasuk panggilan dan mesej awak yang saya tidak jawab sebelum ini sedangkan semua ini sepatutnya menjadi tanggungjawab kita bersama.
“Tidak semena-mena awak perlu menjadi ketua untuk semua ini,” jelasnya.
Dalam usaha mencari semangatnya semula, penyanyi lagu Mungkin Kamu itu berjanji akan kembali ke landasan tidak lama lagi.
“Minta maaf juga pada semua rakan-rakan media dan sahabat lain kerana membiarkan anda semua dalam fasa kegelapan seperti yang saya lalui ketika ini.
“Jangan risau. Insya-Allah saya akan kembali dan beri sedikit masa sahaja lagi,” ujarnya lagi.
Sejak Ahad lalu, nama Sissy menjadi bualan ramai selepas dia dilihat menitiskan air mata kerana menerima kritikan pedas daripada Mas Idayu.
Menerusi kritikan tersebut, Mas Idayu berpendapat persembahan Sissy dan Naim ketika menyanyikan lagu Jampi milik Hael Husaini dalam versi keroncong tidak mencapai piawaiannya.
Perkara tersebut menggores hati Sissy yang berpendapat dia tidak lagi disayangi oleh muzik sehingga sanggup membatalkan pelancaran album terbaharunya yang dirakam di London, United Kingdom tahun lalu. – KOSMO! ONLINE


UFO bentuk bola terbang di bandar Mosul
Oleh KOSMO!

25 Januari 2023, 7:00 pm
LONDON – Sekeping gambar eksklusif diperoleh MailOnline memaparkan imej berbentuk seperti bola dan logam terbang di atas sebuah bandar di Iraq, lapor portal berita tersebut semalam.
Imej itu dirakam pada April 2016 oleh sebuah pesawat peninjau perisikan Amerika Syarikat (AS) sebelum disiarkan dalam taklimat sulit mengenai objek terbang tidak dikenali (UFO)  kepada beberapa agensi kerajaan AS.
Video pendek itu memaparkan sebuah UFO  yang mempunyai kilauan logam pada permukaannya  terbang di atas bandar Mosul, utara Iraq.
Ia adalah imej UFO pertama yang didedahkan secara terbuka hasil penyiasatan kerajaan AS.
Objek itu terbang di sekitar tempat tentera AS beroperasi sekali gus mencetuskan kebimbangan keselamatan kepada Jabatan Pertahanan (DoD). Pegawai-pegawai tentera bimbang kemunculannya boleh membahayakan juruterbang tentera udara dan pasukan tentera darat.
Imej tersebut kemudian diperoleh dua orang wartawan, Jeremy Corbell dan George Knapp yang seterusnya menyiarkan dalam  fail media digital UFO mereka, Weaponized.

Taklimat sulit itu turut menerangkan bahawa UFO tersebut bergerak dari arah selatan ke utara.
Dalam video empat saat bertajuk Mosul Orb itu, UFO itu muncul selama satu saat dalam rakaman tersebut. Ia terbang bersama pesawat pengintip MC-12 dan tidak mempunyai sayap. – Agensi


Saintis beri amaran bahaya asteroid Itokawa
Oleh KOSMO!

25 Januari 2023, 8:00 pm
CANBERRA – Pakar-pakar memberi amaran mengenai sebuah asteroid bersaiz besar yang boleh menceroboh pertahanan Bumi sekiranya bergerak terlalu hampir dengan planet ini, lapor akhbar The Sun semalam.
Asteroid dikenali sebagai Itokawa itu memiliki ketinggian lebih 535 meter dan bersaiz menyamai  usianya.
Pakar-pakar menganggarkan bahawa impak yang menyebabkan terhasilnya Itokawa berlaku lebih 4.2 bilion tahun lalu, iaitu hampir menyamai usia sistem suria Bumi.
Menurut pakar Universiti Curtin di Perth, Profesor Fred Jourdan dan Profesor Madya Nick Timms, asteroid tersebut sukar untuk dimusnahkan berbanding dengan jasad kosmik lain.
“Asteroid merupakan ketulan serpihan berbatu di angkasa lepas yang merupakan sisa masa lalu yang lebih ganas dalam sistem suria kita.
“Terdapat dua jenis asteroid, iaitu jenis monolitik bersaiz kira-kira 1 kilometer (km) dalam diameter serta mempunyai jangka hayat yang diramal hanya beberapa ratus juta tahun,” kata dua saintis tersebut.

Tambah mereka, satu lagi jenis asteroid adalah asteroid longgokan runtuhan seperti Itokawa, yang terdiri daripada batuan serpihan mampat dan akan menjadi lebih kuat dengan setiap hentaman.
“Pelanggaran berterusan hanya akan menghancurkan jurang antara batu dan bukannya memusnahkan batuan itu.
“Sekali ia terbentuk, amat sukar untuk memusnahkannya,” tulis Jourdan dan Timms dalam satu laporan diterbitkan laman berita The Conversation.
Bagaimanapun, Agensi Angkasa Lepas Eropah berkata, Itokawa berada sekitar 42 juta km dari Bumi, yang merupakan satu berita baik buat umat manusia. – Agensi


Apa nasib KJ?
Oleh Abdul Rahman Razali

25 Januari 2023, 6:49 pm
Apa nasib KJ? | 15 MINIT MMTV 25 JANUARI 2023.


Buaya hantar jasad budak lelaki tidak akan dipindahkan
Oleh KOSMO!

25 Januari 2023, 7:30 pm
JAKARTA  – Seekor buaya yang bertindak menghantar jasad seorang kanak-kanak lelaki ke Sungai Mahakam, Kutai Kartanegara, Kalimantan tidak akan dipindahkan ke tempat lain, lapor portal berita Detiknews kelmarin.
Menurut Balai Konvervasi Sumber Daya Alam (BKSDA), buaya muara tersebut dikatakan tidak dipindahkan kerana wilayah itu sudah menjadi habitatnya sejak sekian lama.
“Tidak ada perpindahan kerana tempat itu (adalah) habitat buaya. Sebelum kita ada, haiwan itu sudah pun ada dan kerana sudah ada di situ agak susah untuk memindahkannya,” jelas Ketua BKSA, Matheas Ari Wibawanto.
Sebelum ini, jasad seorang budak lelaki, Muhammad Ziyad Wijaya berumur empat tahun dihantar oleh seekor buaya setelah dia lemas di perairan tersebut pada Jumaat lalu.
Video yang menunjukkan haiwan itu menghantar jasad budak tersebut tersebar menerusi telefon dan media sosial dengan menunjukkan buaya berkenaan berenang serta membawa jasad Ziyad di atas kepalanya.
Ari menyatakan terdapat ratusan buaya dengan berbagai saiz yang berada di sungai tersebut malah jumlahnya melibatkan ratusan ekor dan beliau juga menekankan agar masyarakat setempat tetap waspada ketika melakukan aktiviti di lokasi itu. – Agensi


Pekerja restoran trauma serangan ‘bom lipas’
Oleh KOSMO

25 Januari 2023, 6:30 pm
LONDON – Tindakan seorang bekas pekerja sebuah restoran di Britain meletakkan ‘bom lipas’ di premis tersebut membuatkan kakitangan lain   tertekan, lapor akhbar Daily Star semalam.
Tony Williams, 25, dikatakan bertindak demikian sebagai membalas dendam terhadap bekas majikannya kerana tidak berpuas hati mengenai pembayaran gaji.
Bekas cef pub Royal William IV di Lincoln itu dikatakan mengugut bekas majikannya dengan meletakkan lipas dalam kuantiti yang banyak di dalam premis berkenaan.
Pendakwa raya David Eager ketika perbicaraan di mahkamah berkata, tertuduh telah memasuki dapur pub tersebut dan melepaskan ‘bom’ yang dipenuhi dengan serangga itu, menyebabkan  pekerja lain berdepan kesukaran.
“Dia memasuki premis berkenaan dan melepaskan sejumlah lipas. Ia merupakan spesies lipas luar negara yang digunakan untuk diberi makan kepada ular dan tarantula,” kata Eager.
Ekoran tindakan Williams, kakitangan pub tersebut dilaporkan terpaksa memanggil perkhidmatan kesihatan dan kawalan serangga selain premis tersebut terpaksa ditutup.

“Kesan daripada tindakan tertuduh adalah meluas kerana ia bukan sahaja menjejaskan  kewangan syarikat, bahkan seluruh pasukan Royal William terutamanya kru dapur,” demikian menurut kenyataan mahkamah.
Williams yang sepatutnya dibicarakan pada 21 November tahun lalu bagaimanapun tidak menghadiri perbicaraan tersebut. Dia  mengemukakan pengakuan bersalah pada 28 November 2022.
Tertuduh  yang mempunyai empat kesalahan lampau  diberitahu bahawa dia bersikap amat tidak matang meskipun sudah  berusia 25 tahun.
Hakim Catarina Sjolin Knight menjatuhi hukuman penjara 17 bulan yang tertangguh selama dua tahun terhadap lelaki tersebut. – Agensi


Banjir: 4,805 mangsa ditempatkan di 53 PPS
Oleh MUHAMMAD NAJIEB AHMAD FUAD

25 Januari 2023, 6:01 pm
PETALING JAYA – Seramai 4,805 mangsa banjir ditempatkan di 53 pusat pemindahan sementara (PPS) di tiga negeri setakat pukul 5.40 petang ini.
Melalui data di aplikasi Info Bencana Jabatan Kebajikan Masyarakat memaklumkan, ia melibatkan negeri Johor, Pahang dan Sabah dengan 1,332 keluarga terjejas berikutan banjir.
“Di Johor seramai 4,540 mangsa daripada 1,257 keluarga ditempatkan di 46 buah PPS.
“Manakala di Sabah empat PPS dibuka dengan 168 mangsa daripada 47 keluarga direkodkan dan Pahang dengan 97 mangsa daripada 28 keluarga ditempatkan di tiga PPS,” kata info tersebut. – KOSMO! ONLINE


Teras Bumi berputar terbalik
Oleh KOSMO!

25 Januari 2023, 5:13 pm
WASHINGTON – Satu kajian mendapati teras  Bumi  yang mempunyai suhu amat panas dengan saiz menyamai Planet Pluto, telah berhenti berputar bahkan kini, ia mungkin berputar pada arah bertentangan, lapor rangkaian televisyen Global News semalam.
Kajian diterbitkan dalam jurnal Nature Geoscience itu menganalisis gelombang seismik daripada bencana  gempa bumi sejak enam dekad lalu.
Ia mendapati teras Bumi berhenti berputar sekitar tahun 2009 dan secara perlahan-lahan mula berputar pada arah berbeza.
Meskipun impak perubahan tersebut kepada permukaan Bumi masih belum diketahui, kumpulan penyelidik sama berkata, mereka dapat melihat corak yang mantap di mana berbanding permukaannya,  teras Bumi  beroperasi seperti ayunan dan berubah arah setiap 70 tahun.
“Kami berpendapat bahawa berbanding permukaan Bumi, terasnya  berputar dalam satu arah dan kemudian menukar arah seperti satu ayunan,” kata pengarang kajian tersebut, Xiaodong Song dan Yi Yang dari Universiti Peking di China.
Menurut mereka,  perubahan putaran terakhir sebelum tahun 2009 berkemungkinan berlaku dalam tahun 1970-an, dan perubahan seterusnya diramal pada pertengahan 2040-an.

Pada tahun lalu, seorang profesor sains Bumi di Universiti California Selatan dan rakan sekerjanya melaporkan penemuan bahawa teras Bumi mungkin boleh membalikkan putarannya setiap tiga tahun atau lebih kerap, berdasarkan gelombang seismik daripada ujian nuklear.
Beberapa penyelidik lain pula mengeluarkan teori bahawa bahagian teras Bumi sebenarnya langsung tidak bergerak, namun teras dalam mempunyai kebolehan untuk berubah bentuk. – AGENSI


Netizen geram, kecil-kecil jadi pembuli
Oleh FLORINA DERIS

25 Januari 2023, 5:12 pm
PETALING JAYA – Tindakan sekumpulan kanak-kanak termasuk perempuan membelasah rakan sebaya mereka di sebuah taman permainan mengundang kecaman netizen sejak semalam.
Perkongsian video dimuat naik pengguna Twitter, @pacik_kentang baru-baru ini memaparkan tiga kanak-kanak menumbuk dan menendang mangsa baju berwarna hitam.
“Dahsyat sungguh budak-budak sekarang, seperti kerasukan,” katanya menerusi ruangan kapsyen sekali gus meminta orang ramai berkongsi video berkenaan agar pembuli tersebut segera ditangkap.
Di ruangan komen, rata-rata netizen berasa simpati dengan mangsa dan meluahkan rasa geram terhadap kelakuan kanak-kanak berkenaan.
“Ibu mengandung sembilan bulan dan menjaga anaknya sehingga dewasa. Senang-senang saja disepak, terajang. Memang biadab,” ciap seorang pengguna media sosial, @City01011.
“Allahu, mahu tercabut jantung dibuatnya. Semoga adik-adik saya tidak dibuli seperti ini,” ciap @fifieantasya.

“Geramnya saya. Kecil-kecil sibuk mahu tunjuk handal. Patut hantar ke juvana dan lihat saja sama ada masih berani atau tidak mahu bertumbuk,” komen pengguna @bm411.
Dalam pada itu, beberapa pengguna mendakwa kes buli tersebut dipercayai berlaku di Singapura berikutan bahasa pertuturan yang digunakan.
“Jika berlaku di Singapura, tidak usah risau kerana televisyen litar tertutup (CCTV) berada di mana-mana,” tulis seorang pengguna, @ohqal.
Hantaran video berdurasi 52 saat itu telah meraih 957 ulang ciap dan 159,600 jumlah tontonan setakat ini. – KOSMO! ONLINE.


Terus tangani isu kos sara hidup dan gaji – Rafizi
Oleh MOHD. HUSNI MOHD. NOOR

25 Januari 2023, 4:24 pm
PUTRAJAYA – Menteri Ekonomi, Rafizi Ramli mengakui tumpuan utamanya ketika ini adalah soal menangani kenaikan harga barang dan gaji kerana ia merupakan fokus utama rakyat ketika ini.
Menurutnya, walaupun tugas itu tidak nampak begitu besar, namun dua isu itu memberi kesan yang sangat besar kepada rakyat secara keseluruhannya.
“Ada yang bertanya kenapa Kementerian Ekonomi cerita pasal harga barang, selalunya kalau orang cakap pasal kementerian ini cerita projek besar, unjuran 10 tahun dan sebagainya.
“Namun, bagi rakyat, perkara ekonomi yang paling penting bagi mereka adalah dua perkara sahaja iaitu soal harga barang dan juga gaji,” katanya pada sidang akhbar hari ini.
Ditanya sama ada pihak pembangkang akan membawa usul kos sara hidup dan inflasi pada sidang Parlimen bulan depan, Rafizi berkata, ia terpulang kepada mereka.
Katanya, jika pembangkang ingin memainkan isu inflasi dan harga barang, ia terpulang kepada mereka malah, rakyat sudah bijak menilai berdasarkan apa yang sudah berlaku sejak setahun lalu. – KOSMO! ONLINE


Polis rampas 36 mesin bitcoin di Sitiawan
Oleh SHAMSUL KAMAL AMARUDIN

25 Januari 2023, 4:20 pm
LUMUT – Polis merampas 36 mesin bitcoin selepas menyerbu sebuah rumah di Sitiawan dekat sini semalam.
Ketua Polis Daerah Manjung, Asisten Komisioner Nor Omar Sappi, berkata serbuan itu dilakukan dengan kerjasama Juruteknik Khas Tenaga Nasional Berhad (TNB) selepas mengesyaki terdapat kegiatan mencuri arus elektrik di situ.
“Dalam serbuan kira-kira jam 9.30 malam itu, pihak polis menemui 36 unit mesin bitcoin dalam rumah tersebut,” katanya dalam satu kenyataan hari ini.
Bagaimanapun, tiada sebarang tangkapan dilakukan ketika serbuan itu dijalankan dan kes disiasat di bawah Seksyen 427 Kanun Keseksaan dan Seksyen 37(1) Akta Bekalan Elektrik 1990. – KOSMO! ONLINE


Sarjan trafik cedera langgar SUV masuk stesen minyak
Oleh MOHAMAD NAUFAL MOHAMAD IDRIS

25 Januari 2023, 5:03 pm
SHAH ALAM – Seorang anggota polis trafik cedera selepas melanggar sebuah kenderaan utiliti sukan (SUV) yang membelok secara mengejut memasuki sebuah stesen minyak di kilometer 8.9 Lebuh Raya Persekutuan, hari ini.
Dalam kejadian kira-kira pukul 12.37 tenga hari, Sarjan Abdul Jalil Md. Said, 35, cedera di muka dan bengkak mata kiri ketika melakukan pemantauan Op Selamat di sekitar bandar raya ini dengan menunggang motosikal peronda.
Ketua Polis Daerah Shah Alam, Asisten Komisioner Mohd. Iqbal Ibrahim berkata, kemalangan dikatakan berlaku ketika anggota dari Bahagian Siasatan dan Penguatkuasaan Trafik sedang melalui susur masuk ke sebuah stesen minyak.
“Pada masa sama, sebuah kereta SUV jenis Proton X70 secara mengejut turut masuk simpang kiri ke stesen minyak sama.
“Anggota itu tidak sempat mengelak lalu melanggar bahagian kiri kereta tersebut,” katanya dalam satu kenyataan, hari ini.
Beliau menambah, ekoran pelanggaran itu mengakibatkan mangsa cedera di muka termasuk bengkak mata kirinya.

Ujar Mohd. Iqbal, pemandu SUV berusia 42 tahun bagaimanapun tidak mengalami sebarang kecederaan.
“Anggota polis itu telah dihantar ke Hospital Shah Alam bagi rawatan lanjut.
“Polis telah mengarahkan pemandu kereta berkenaan ke Ibu Pejabat Polis Shah Alam bagi membuat laporan polis berhubung kemalangan terbabit,” katanya.
Kes disiasat mengikut Seksyen 43 Akta Pengangkutan Jalan (APJ) 1987. -KOSMO!ONLINE


Harga RON95,RON97 dan diesel kekal
Oleh MOHD RIDZAUDDIN ROSLAN

25 Januari 2023, 5:42 pm
PUTRAJAYA- Harga runcit produk petroleum bagi RON95 dan RON97 kekal iaitu masing-masing pada paras RM2.05 dan RM3.35 seliter.
Pada masa sama, harga diesel juga dilaporkan kekal iaitu pada paras RM2.15 seliter.
Kementerian Kewangan berkata, penetapan harga produk petroleum bagi tempoh 26 Januari hingga 1 Februari 2023 dibuat menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter sungguhpun harga pasaran sebenar bagi kedua-dua produk telah melebihi paras harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam satu kenyataan di sini tadi. – KOSMO! ONLINE


Nafi tangisan jadi gimik jual album – bapa Sissy Imann
Oleh HANISAH SELAMAT

25 Januari 2023, 4:50 pm
PETALING JAYA – Bapa kepada Sissy Imann menepis dakwaan penyanyi itu sengaja menangis teresak-esak selepas ditegur Mas Idayu sebagai pencetus gimik untuk ‘menjual’ album sulung nanti.
Kata Mohammad Kamil Moustaffa, ketika ini anaknya berada pada titik terendah apabila hanya berkurung di dalam bilik, selain tetap nekad menjual album yang dirakamkan di Studio Abbey Road London tersebut pada harga RM20.
“Ini bukan perkara main-main. Hati Sissy sedang rapuh dan saya sebagai bapa tidak pernah nampak dia berada pada titik serendah itu apabila hanya berdiam diri dan berkurung di dalam bilik sejak Ahad lalu.
“Panggilan sepupu yang juga rakan duet dalam Famili Duo, Naim Daniel juga tidak dijawab, apatah lagi rakan seperjuangan lain serta teman media yang cuba mendapatkan maklum balas berhubung insiden baru-baru ini.
“Saya sendiri terkejut dengan keadaan dirinya kerana selama ini saya sangkakan anak saya jiwa kental kerana bukan baru sekarang dia memasuki pertandingan serta berdepan komen juri.
“Kalau anggap Sissy buat ‘stunt’ atau gimik sebelum pelancaran album, memang tak balik modal kos pembikinan jual serendah itu. Semua itu dia putuskan sendiri yang kami sedar apabila tengok Instagram,” katanya kepada Kosmo! Online.

Ditanya mengenai khabar angin penyanyi berusia 28 tahun itu mahu undur diri daripada program berkenaan, katanya setakat ini anaknya tidak membuka mulut mengenai hal tersebut walaupun pemilihan lagu, konsep dan perincian lain untuk persembahan minggu ketujuh dilakukan Naim sendirian.
“Memang Sissy patut sudah mula berlatih, malah Isnin yang seharusnya dia bagi lagu pun dia menyepi sampai produksi tanya. Waktu itu kami beri masa dulu untuk dia bertenang, tak sangka diamnya membawa ke hari ini.
“Mujur Naim faham dan pilih lagu dulu untuk tema idola bagi minggu ketujuh nanti. Saya yakin Sissy tetap akan muncul kerana dia tahu ayahanda dan bonda menaruh harapan tinggi. Sissy tak pernah kecewakan kami.
“Walaupun selepas malam tersebut saya cuma menggunakan Insta Story untuk berhubung serta memintanya melihat perkongsian mengenai harapan dan semangat, hari ini nampak perubahan positif.
“Kami tak tahu apa yang bermain dalam fikirannya memandangkan belum berkesempatan berbual hati ke hati, tetapi berharap tiada pihak sebarkan desas-desus tidak benar,” katanya yang berterima kasih dengan sokongan peminat serta selebriti lain. – KOSMO! ONLINE


Banjir: Semua agensi perlu siap siaga hadapi banjir buruk
Oleh FARAHWAHIDA AHMAD

25 Januari 2023, 4:15 pm
SEGAMAT – Setiap agensi berkaitan diarahkan meningkatkan tahap kesiapsiagaan setiap masa dalam menghadapi musim tengkujuh serta fenomena yang dijangka lebih buruk akibat cuaca yang tidak menentu akhir-akhir ini.
Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd. Ali berkata, tindakan itu bagi memastikan operasi menyelamat termasuk proses memobilisasikan peralatan logistik dapat dilakukan secara lebih sistematik.
Menurutnya, agensi Pengurusan Bencana Negara (Nadma) telah diarahkan untuk memastikan semua Pusat Kawalan Operasi (PKOB) di peringkat negeri dan daerah mengambil langkah lebih peka dengan sebarang kemungkinan banjir yang bakal berlaku di kawasan mereka.
“Buat masa ini fokus utama adalah di tiga negeri yang sedang dilanda banjir iaitu Johor, Sabah dan Pahang.
“Matlamat kita adalah memastikan kita dapat menyelaraskan semua agensi yang terlibat berdasarkan kepada arahan 20, Majlis Keselamatan Negara kita gabungkan semua sumber yang ada merentasi semua agensi ini.
“Kedua, kita akan memastikan masyarakat di sekitar mendapat maklumat penting dan sekiranya hujan berterusan agensi keselamatan mengarahkan penduduk berpindah, kita harap masyarakat tidak bertangguh,” katanya ketika ditemui sewaktu melawat mangsa banjir di Pusat Pemindahan Sementara (PPS) di Dewan Komuniti Kampung Tasek, di sini hari ini.

Tambah beliau, penduduk yang terlibat diharap sentiasa mematuhi arahan daripada agensi berwajib yang mengambil kira keselamatan nyawa masyarakat terlibat. – KOSMO! ONLINE


Maaf, saya belum sedia nak jawab – Zainal Abidin
Oleh MOHD. HAIKAL ISA

25 Januari 2023, 4:25 pm
PETALING JAYA – “Maaf, saya belum bersedia nak beri sebarang kenyataan (berhubung apa yang berlaku).”
Demikian kata bekas jurulatih bola sepak kebangsaan, Datuk Zainal Abidin Hassan berhubung pergaduhan melibatkan dua isterinya di sebuah restoran mamak di Seksyen 9, Shah Alam, Selangor, baru-baru ini.
Zainal, 62, yang merupakan bekas ketua jurulatih kelab bola sepak Penang F.C. berkata, jadualnya sangat sibuk buat masa ini.
“Saya sangat sibuk sekarang. Hubungi saya esok lusa, insya-Allah,” katanya kepada Kosmo! Online ketika dihubungi sebentar tadi.
Selepas memberikan jawapan tersebut, Zainal yang juga bekas pemain bola sepak terkenal era 1980-an dan 90-an itu terus menamatkan panggilan selain pesanan dalam aplikasi WhatsApp tidak berbalas.
Terdahulu, nama Zainal menjadi sebutan ramai apabila dia berkahwin kali kedua sedangkan masih bergelar suami kepada isteri pertama dengan wanita muda yang juga merupakan seorang penyanyi, Fyna Jebat.
Disangka panas sampai petang, kiranya hujan tengah hari, timbul cerita kurang enak didengar apabila difahamkan, kedua-dua isterinya berbalah di sebuah restoran mamak selepas Fyna selesai mengadakan persembahan dalam program realiti, Famili Duo.
Ketua Polis Daerah Shah Alam, Asisten Komisioner, Mohd. Iqbal Ibrahim mengesahkan berlaku pergaduhan kecil melibatkan dua isteri kepada bintang bola sepak terkenal itu.

Menurut Iqbal, kedua-dua pihak telah membuat laporan polis dan kes disiasat mengikut Seksyen 160 Kanun Keseksaan (gaduh gempar) dan Seksyen 14 Akta Kesalahan Kecil (AKK) (Kelakuan tidak senonoh di tempat awam).
Hasil siasatan mendapati, suspek (isteri pertama) marah kepada penyanyi itu kerana telah berkahwin dengan suaminya tanpa pengetahuan dirinya. – KOSMO! ONLINE


Semua benda nak rakam, viral – Nabila Huda
25 Januari 2023, 5:15 pm
PETALING JAYA – Pelakon Nabila Huda menyifatkan zaman media sosial sangat pada hari ini sangat bahaya kerana ramai yang bertindak memuat naik kandungan dengan tujuan viral semata-mata.
Katanya, sesiapa sahaja boleh merakam video orang lain dan muat naik kandungan tersebut dalam media sosial untuk meraih jumlah tontonan tinggi dan menjana pendapatan.
“Zaman media sosial sebenarnya bahaya kan. Semua benda nak rakam, muat naik untuk diviralkan.
“Paling bahaya, video yang diambil tanpa izin empunya badan dan suka hati muat naik semata-mata untuk meraih tontonan dan dapat pendapatan dari situ,” tulisnya dalam ciapan Twitter.
Nabila atau mesra disapa Abil, 39, menambah, tindakan seseorang individu mengambil video orang lain tanpa kebenaran sebenarnya satu perbuatan tidak elok.
Hal ini kerana perkara tersebut boleh mengundang fitnah atau mengaibkan seseorang dalam media sosial.

“Kalau diri sendiri rakam untuk peribadi tak jadi masalah. Hak masing-masing nak kongsi apa pun.
“Maksud saya, yang suka rakam orang lain. Privasi orang ke, apa-apa yang mengaibkan seseorang atau menimbulkan fitnah. Kalau kita nampak, diam dan simpan sajalah sendiri kan,” tambahnya.
Perkongsian pelakon drama Diva Popular itu bagaimanapun tidak dinyatakan merujuk kepada isu atau mana-mana individu.
Sebaliknya perkara tersebut cuma menjadi luahan Abil yang turut bertanyakan pendapat pengikutnya dalam Instagram.
“Mereka nak viral, dah dapat pengikut, mula ambil kerja ulasan produk.
“Dapat duit dari jual maruah dan aib orang lain. Gila!” komen pelakon Fatin Afeefa. – KOSMO! ONLINE


Op Selamat 19: 1,649 kemalangan direkod hari ketujuh
Oleh TUAN NURHIDAYAH TUAN AB.GHANI

25 Januari 2023, 4:05 pm
KUALA LUMPUR – Sebanyak 1,649 kes kemalangan direkodkan pada hari ketujuh Op Selamat 19 sempena Tahun Baharu Cina di seluruh negara hari ini.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, statistik kemalangan itu membabitkan 2,002 buah kenderaan.
“Berdasarkan statistik diperoleh, kemalangan jalan raya telah melibatkan 1,492 buah kereta, kenderaan pacuan empat roda (269), motosikal (168), van (30), lori (28), bas (11), teksi (tiga) dan satu basikal ,” katanya dalam kenyataan hari ini.
Semalam, JSPT melaporkan sebanyak 1,312 kemalangan berlaku diseluruh negara serta membabitkan 1,603 kenderaan pada hari keenam. -KOSMO! ONLINE.


Tampalan pecah punca kapal persiaran mewah terkandas di Mersing
Oleh AMREE AHMAD

25 Januari 2023, 4:01 pm
PUTRAJAYA- Orang ramai terutama komuniti maritim dinasihatkan tidak panik dengan kehadiran sebuah kapal persiaran mewah asing yang rosak dan terkandas di pantai dekat Mersing, Johor.
Jabatan Laut Malaysia (JLM) dalam satu kenyataan memaklumkan Lucky Seven yang merupakan kapal jenis ‘pleasure craft’ itu dikesan tersadai di sekitar Pantai Tanjung Kempit, Endau.
Katanya, insiden itu tidak melibatkan sebarang kecederaan, kematian atau tumpahan minyak, malah ia tidak mengganggu keselamatan pelayaran di kawasan kejadian.
“Siasatan awal JLM mendapati, tampalan gentian di luar badan kapal itu tiba-tiba pecah menyebabkan air laut masuk ke bilik enjin dan mengakibatkan kaptennya hilang kawalan.
“Ia seterusnya terkeluar daripada alur pelayaran ditetapkan dan kipas kapal turut terkena batu sebelum ditolak ombak kuat ke bahagian pantai ekoran air pasang besar,” katanya di sini tadi.
Katanya, kakitangan Pejabat JLM Teluk Gading telah ke lokasi kejadian untuk mendapatkan gambaran sebenar selain membuat pemeriksaan ke atas badan kapal. – KOSMO! ONLINE


Janna Nick kesal dituduh punca perbalahan dua isteri Zainal Abidin
Oleh NUR EMIRA SAIZALI dan NUR AL-FAIRUZA SYARFA NOR SAIDI

25 Januari 2023, 3:59 pm
PETALING JAYA – Pelakon Janna Nick memohon maaf sekiranya gurauan pada konsert mingguan Famili Duo mengenai rumah tangga Fyna Jebat menggores hati isteri pertama bekas jurulatih bola sepak kebangsaan, Datuk Zainal Abidin Hassan.
Permohonan maaf tersebut dibuat untuk menjernihkan keadaan selepas dia dituduh menjadi punca tercetusnya pergaduhan antara isteri pertama dan kedua bekas pemain bola sepak berkenaan baru-baru ini.
“Saya jarang hendak mempertahankan diri tetapi apabila ada pelakon veteran menuduh secara membabi buta mengatakan saya sengaja hendak sakitkan hati isteri pertama, memang jadi marah.
“Sedangkan saya langsung tidak tahu mengenai kewujudan isteri pertama dan masalah rumah tangga yang dilalui mereka. Konon saya pula punca berlakunya kejadian tarik-menarik rambut,” katanya dalam satu entri Instagram hari ini.
Tambah Janna, 26, soalan-soalan yang ditanya kepada peserta juga sememangnya bertepatan dengan konsep program tersebut iaitu kekeluargaan.
“Konsep Famili Duo berkonsepkan kekeluargaan dan memang soalan tentang suami, anak , isteri, ibu dan bapa yang sering ditanya. Lebih-lebih lagi jika suami mereka agak dikenali.

“Ini merupakan kenyataan terakhir, jangan libatkan saya dalam masalah rumah tangga orang lain.
“Saya juga memohon maaf secara terbuka kepada isteri pertama tersebut sekiranya gurauan itu telah menyakitkan hati,” katanya lagi.
Menerusi entri sama, pelantun lagu Gatal itu turut memuat naik skrip yang perlu disampaikan sepanjang program tersebut berlangsung.
“Saya sertakan skrip yang ditandakan dengan warna merah membawa maksud wajib tanya.
“Sebagai pengacara, saya akui segala kekurangan adalah kelemahan sendiri dan yang baik itu daripada Allah SWT,” ujarnya.
Sejak Ahad lalu, Janna dituduh menjadi punca tercetusnya perbalahan antara dua isteri seorang bekas pemain bola sepak negara seperti yang dilaporkan media baru-baru ini.
Perkara tersebut bermula apabila Janna bertanya soalan kepada Fyna iaitu adik kepada Ayda Jebat mengenai komen dia kelihatan tidak bertenaga ketika persembahan minggu lalu.
“Fyna, bila mereka (juri) kata awak tidak bertenaga, awak selalu tidur lewat ke? Teman suami tengok bola?” soal Janna.
Jawab Fyna: “Selalu, saya yang buat bola.”
Disebabkan gurauan tersebut, Azhar Sulaiman menerusi Instagram meminta produksi TV3 berhenti membuat jenaka tentang perkahwinan Fyna dan Zainal bagi menjaga perasaan isteri pertamanya, Datin Zalina Zaini.
Bahkan dia turut menyelar tindakan Janna keterlaluan kerana mengusik perihal kontroversi rumah tangga pasangan itu.
Terdahulu, pada 9 Januari lalu, Fyna mengesahkan sudah bernikah dengan Zainal namun tidak mendedahkan secara terperinci tentang perkahwinan mereka.
Cerita pernikahan pasangan tersebut masih hangat diperkatakan sehingga hari ini apabila timbul dakwaan penikahan mereka tidak diketahui oleh isteri pertama. – KOSMO! ONLINE


Nik Aminuddin dilantik pemangku Ketua Polis Daerah Pasir Mas
Oleh ROHANA ISMAIL

25 Januari 2023, 3:51 pm
PASIR MAS – Timbalan Ketua Polis Daerah Pasir Mas, Superintendan Nik Aminuddin Raja Abdullah dilantik sebagai Pemangku Ketua Polis Daerah Pasir Mas berkuat kuasa bulan depan.
Beliau akan menggalas tanggungjawab itu selepas Asisten Komisioner Mohd. Nasaruddin M. Nasir dilantik sebagai pengiring Timbalan Perdana Menteri, Datuk Seri Dr. Ahmad Zahid Hamidi.
Majlis serah terima tugas itu disaksikan Ketua Polis Kelantan, Datuk Muhamad Zaki Harun dalam satu majlis di Ibu Pejabat Polis Daerah (IPD) Pasir Mas di sini hari ini.
Muhamad Zaki berkata, pihaknya kehilangan seorang pegawai yang banyak membantu kecemerlangan pasukan polis negeri ini.
“Saya bangga apabila Mohd. Nasaruddin terpilih menjadi orang kepercayaan TPM. Lebih setahun beliau bertugas sebagai Ketua Polis Daerah, banyak sumbangan dan jasa yang telah dicurahkan kepada penduduk dan pasukan,” katanya. – KOSMO! ONLINE


Ceroboh Merdeka 118: PDRM minta kerjasama Interpol, NCB Moscow
Oleh TUAN NURHIDAYAH TUAN AB.GHANI

25 Januari 2023, 3:45 pm
KUALA LUMPUR – Polis Diraja Malaysia (PDRM) bekerjasama dengan Polis Antarabangsa (Interpol) dan Unit Biro Pusat Nasional (NCB) Moscow bagi mengenal pasti pasangan warga Rusia susulan kes pencerobohan Merdeka 118 pada Disember lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya telah merakam keterangan seramai 13 individu termasuk kakitangan menara tersebut.
“Kita meminta bantuan Interpol untuk pengesahan dan NCB Moscow untuk mengenal pasti identiti pasangan terbabit.
“Seterusnya, kita sedang menunggu laporan analisis daripada CyberSecurity berhubung video yang dimuat naik pasangan tersebut,” katanya selepas program Hari Bersama Media Ibu Pejabat Polis Daerah (IPD) Dang Wangi di sini hari ini.
Dalam pada itu, beliau berkata, pihaknya menerima maklum balas dari Jabatan Imigresen dan pasangan terbabit dikatakan sudah keluar dari Malaysia.
“Siasatan masih dijalankan dan dalam tindakan. Kami menasihatkan mana-mana bangunan yang menjadi tumpuan untuk mempertingkat dan memperketat kawalan keselamatan,” tegasnya.

Sehubungan itu, polis akan mengadakan sesi perbincangan dan menilai perkara yang perlu ditingkatkan termasuklah televisyen litar tertutup serta penempatan pengawal keselamatan. -KOSMO! ONLINE.


Isteri tanggung pinjaman suami, belanja rumah
Oleh KOSMO!

25 Januari 2023, 4:10 pm
PETALING JAYA – Seorang wanita berdepan ujian rumah tangga apabila terpaksa menanggung segala perbelanjaan termasuk pinjaman peribadi suami gara-gara lelaki tersebut sudah tidak bekerja.
Bukan sekejap, bahkan selama 20 tahun wanita tersebut dilihat lebih banyak berkorban demi keharmonian rumah tangga seperti yang diceritakan menerusi Facebook Peguam Syarie: Nor Asyiqin hari ini.
Menceritakan kisah tersebut, Nor Asyiqin berkata, wanita itu telah tawar hati dan membuat permohonan cerai disebabkan wujudkan syiqaq dalam perkahwinan.
Ia berikutan keengganan suami menunaikan kewajipan dan tanggungjawab tanpa sebab dan alasan yang munasabah.
“Dalam tempoh perkahwinan itu, isteri telah menanggung sepenuhnya ansuran kereta, pinjaman peribadi untuk perniagaan suami.
“Malah makan minum, tempat tinggal dan keperluan seisi rumah dan anak-anak juga ditanggung isteri sepenuhnya memandangkan suami sudah tidak bekerja selama beberapa tahun,” katanya.

Menjelaskan mengenai syiqaq, Nor Asyiqin berkata, syiqaq adalah pertelingkahan atau perkelahian dalam rumah tangga sama ada berpunca daripada perbuatan nusyuznya isteri atau dayusnya suami
Katanya, syiqaq ini juga menyebabkan suami isteri tidak dapat menunaikan kewajipan sebagai suami isteri dengan baik.
“Sekiranya mahkamah mendapati syiqaq itu jelas, terang dan nyata, maka hakam boleh melafazkan cerai bagi pihak suami meskipun suami enggan melafazkan cerai untuk isteri.
“Dengan adanya syiqaq, maka tidak wujud lagi ‘sakinah wa rahmah’ dan keharmonian dalam rumah tangga,” ujar beliau lagi. – KOSMO! ONLINE.


Rekod rayuan belum siap, pengurusan kes Bung, Zizie 22 Mac
Oleh NORLIZAH ABAS

25 Januari 2023, 3:58 pm
PUTRAJAYA – Mahkamah Rayuan belum menetapkan tarikh pendengaran rayuan Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette A. Samad terhadap keputusan Mahkamah Tinggi yang menolak permohonan semakan mereka.
Perkembangan itu berikutan Mahkamah Rayuan belum menerima rekod rayuan termasuk penghakiman bertulis dan nota keterangan daripada Mahkamah Tinggi.
Timbalan Pendakwa Raya (TPR) Law Chin How berkata, mahkamah kemudian menetapkan tarikh pengurusan kes selanjutnya pada 22 Mac ini.
Beliau memaklumkan demikian kepada wakil media selepas sesi pengurusan kes secara dalam talian di hadapan Timbalan Pendaftar Mohd. Khairi Haron hari ini.
Pada prosiding itu, pihak pendakwaan diwakili oleh TPR Mohamad Fadhly Mohd. Zamry manakala peguam-peguam M. Athimulan dan Tey See Khoon mewakili perayu-perayu.
Sementara itu, Mahkamah Sesyen yang mendengar perbicaraan kes tersebut menetapkan Jumaat ini (27 Januari) bagi sebutan kes di hadapan Hakim Rozina Ayob bagi memaklumkan perkembangan rayuan.

Pada 3 Januari lalu, pasangan suami isteri itu yang sepatutnya mula membela diri terhadap pertuduhan rasuah melibatkan pelaburan RM150 juta wang Felcra dalam unit amanah Public Mutual Berhad, dibenar oleh Mahkamah Tinggi untuk menggantung perbicaraan itu.
Pesuruhjaya Kehakiman (kini Hakim) Datuk Azhar Abdul Hamid menetapkan demikian selepas membenarkan permohonan kedua-duanya sementara menunggu rayuan mereka dilupuskan oleh Mahkamah Rayuan.
Bung Moktar dan isteri merayu keputusan Mahkamah Tinggi yang menolak permohonan mereka untuk menyemak keputusan Mahkamah Sesyen yang memerintahkan mereka membela diri atas ketiga-tiga pertuduhan.
Pada 9 Disember 2022, Hakim Azhar memutuskan demikian selepas membenarkan bantahan awal oleh pihak pendakwaan terhadap permohonan semakan.
Pada 3 Mei 2019, Bung Moktar didakwa atas dua tuduhan menerima rasuah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung Moktar yang ketika itu Pengerusi Bukan Eksekutif Felcra didakwa menerima rasuah daripada Madhi Abdul Hamid melalui Zizie Izette di Public Bank cawangan Taman Melawati, antara pukul 12.30 tengah hari dan 5 petang 12 Jun 2015.
Bung Moktar juga mengaku tidak bersalah menerima suapan wang tunai RM335,500 daripada Norhaili Ahmad Mokhtar, di bawah nama Zizie Izette atas sebab sama dan di tempat sama pada 19 Jun 2015.
Zizie Izette mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama. – KOSMO! ONLINE.


Dua lelaki naik Kelisa, samun kedai kopi diburu
Oleh CHERINE JON

25 Januari 2023, 4:05 pm
KUCHING – Polis memburu dua lelaki yang terlibat dalam kes samun bersenjata di sebuah kedai makan di Jalan Stutong, di sini pada awal pagi semalam.
Ketua Polis Daerah Kuching, Asisten Komisioner Ahsmon Bajah berkata, pasukan khas dari Bahagian Siasatan Jenayah Daerah Kuching dan Kontinjen Sarawak digerakkan bagi mengesan suspek tersebut.
“Satu kertas siasatan telah dibuka di bawah Seksyen 395/397 Kanun Keseksaan yang membawa hukuman penjara sehingga 20 tahun dan sebatan,” katanya dalam kenyataan, hari ini.
Menjelas lanjut, beliau berkata, dalam kejadian pada pukul 4.55 pagi itu, kedua-dua suspek bersenjatakan parang menyamun kedai makan terbabit sehingga melibatkan kerugian RM2,000.
Video mengenai kegiatan suspek turut tular di media sosial, dengan mereka menaiki sebuah kereta jenis Perodua Kelisa berwarna putih. – KOSMO! ONLINE


Polis siasat aktiviti bakar mercun, bunga api secara besar-besaran
Oleh ASLIZA MUSA

25 Januari 2023, 3:56 pm
IPOH – Polis membuka kertas siasatan berhubung kejadian pembakaran mercun dan bunga api secara besar-besaran di Simpang Pulai seperti yang tular di media sosial sejak semalam.
Ketua Polis Daerah Ipoh, Asisten Komisioner Yahaya Hassan berkata, pihaknya mengesan satu rakaman video berdurasi 13 minit 46 saat hari ini, yang dimuat naik di Facebook.
Katanya, siasatan mendapati kejadian itu berlaku kelmarin pada pukul 8 malam di Kampung Baru, Simpang Pulai dekat sini.
“Satu laporan polis dibuat dan kertas siasatan dibuka di bawah Seksyen 7 Akta Bahan Letupan 1957 dan Seksyen 286 Kanun Keseksaan,” katanya dalam kenyataan di sini hari ini.
Sementara itu, Yahaya menasihati orang ramai agar tidak melakukan sebarang aktiviti berbahaya yang boleh mendatangkan ancaman kepada nyawa dan harta benda awam.
Terdahulu, tular rakaman video di media sosial yang memaparkan orang ramai dipercayai penduduk dilihat berkumpul menyaksikan aktiviti bermain mercun dan bunga api yang berlangsung di atas jalan raya. – KOSMO! ONLINE


226 penghuni Rh. Bujang tinggal sehelai sepinggang
Oleh CHERINE JON

25 Januari 2023, 4:10 pm
LIMBANG – Seramai 226 penghuni Rh. Bujang tinggal sehelai sepinggang apabila kediaman mereka musnah dalam kebakaran pagi tadi.
Jurucakap Pusat Gerakan Operasi Bomba Sarawak berkata, anggota Balai Bomba dan Penyelamat (BBP) Limbang dan Pasukan Bomba Sukarela (PBS) Nanga Mendamit digerakkan ke lokasi untuk memadam api.
“Pihak kami menggunakan air tangki jentera, air tangki rumah panjang dan air terbuka dengan kaedah ‘relay pumping’ daripada kolam berhampiran untuk memadam kebakaran.
“Pemadaman turut dibantu anggota PBS Nanga Medamit. Setelah api dikawal, ketua operasi memaklum kebakaran memusnahkan 100 peratus rumah panjang,” katanya dalam kenyataan, hari ini.
Kejadian tidak melibatkan sebarang kecederaan dan kehilangan nyawa.
Seramai 70 lelaki dewasa, 63 wanita dewasa, 28 kanak-kanak lelaki, 21 kanak-kanak perempuan, seorang OKU dan 43 warga emas hilang tempat tinggal dalam kejadian tersebut. KOSMO! ONLINE


Ingatkan mabuk, rupanya tahan sakit gara-gara ‘slip disc’
Oleh KOSMO!

25 Januari 2023, 3:38 pm
PETALING JAYA – Seorang lelaki yang disangkakan mabuk, rupa-rupanya mengalami masalah tulang rawan tergelincir (slip disc) sehingga terbaring sambil meraung kesakitan di hadapan pintu masuk sebuah kondominium.
Menerusi video yang dimuat naik di akaun @Bohjankl, lelaki itu dilihat tidak mampu bergerak kerana terlampau sakit dan meraung meminta tolong.
“Pagi tadi, semasa dalam perjalanan pulang ke rumah, ada seorang lelaki tiba-tiba terjatuh depan aku selepas itu meraung.
“Aku sangka dia mabuk sebab sudah pukul 5 pagi. Rupa-rupanya dia meraung kesakitan sebab ‘slip disc’.
“Sebelum ini dia pernah menjalani pembedahanm, tetapi kali ini diserang semula selepas turun daripada motosikal,” tulisnya di dalam video itu.
Menurtnya, dia segera menghubungi talian kecemasan dan tidak lama selepas itu pasukan perubatan tiba untuk membawa pemuda tersebut ke Hospital Kuala Lumpur.

Tinjauan Kosmo! di ruangan komen mendapati ramai yang berterima kasih kepada @Bohjankl kerana menyelamatkan pemuda itu di samping mendoakan agar pesakit tersebut diberi kesembuhan segera.
“Mujurlah kebetulan terjumpa dia. Sakitnya mesti tak tertahan sampai menangis. Tolak ke tepi rasa malu, terima kasih bantu adik itu,” komen Mazura.
“Memang sakit sangat bila kena slip disc… hanya yang pernah kena sahaja yang tahu. Moga cepat sembuh dan dipermudahkan urusan sahabat, amin,” komen pengguna lain.
Sehingga kini, video tersebut mendapat 1.6 juta tontonan, 138,800 tanda suka dan 2,579 perkongsian. – KOSMO! ONLINE


Dua beranak berteduh di stor dibantu Baitulmal
Oleh KOSMO!

25 Januari 2023, 3:33 pm
PETALING JAYA – Ibu tunggal dan seorang anaknya terpaksa menumpang teduh di sebuah stor selepas diusir dari rumah berikutan tidak mampu membayar sewa rumah sejak beberapa bulan lalu.
Ujian hidup yang dilalui wanita bernama Emelda itu bagaimanapun berakhir selepas dia dibantu persatuan penduduk dan Baitulmal Majlis Agama Islam Wilayah Persekutuan (MAIWP) yang turun padang memberikan pertolongan.
“Puan Emelda diumpamakan bagai jatuh ditimpa tangga apabila dia bukan sahaja kehilangan punca pendapatan, malah diusir keluar daripada rumah (sewa) disebabkan tidak mampu menanggung kos sewa sejak beberapa bulan lalu.
“Dia tiada pilihan melainkan keluar bersama bungkusan pakaian mencari tempat berteduh. Ibu tunggal anak satu ini dikatakan tidak mempunyai ahli keluarga terdekat untuk meminta bantuan.
“Mujur persatuan penduduk prihatin mengambil tanggungjawab dengan menempatkan dua beranak ini di sebuah stor sebagai tempat berteduh sementara mereka,” katanya menerusi hantaran di Facebook Baitulmal MAIWP hari ini.
Mengulas lanjut, Skuad Jejak Asnaf MAIWP berjaya menemui bilik sewa yang selesa untuk dua beranak itu dengan deposit dan sewa bulanan akan dibantu MAIWP. – KOSMO! ONLINE


Jual dadah dalam bekas jus, minuman susu kultur
Oleh MUHAMMAD SHAHIZAM TAZALI

25 Januari 2023, 3:24 pm
MELAKA – Kegiatan sepasang suami isteri mengedar pelbagai jenis dadah menggunakan minuman susu kultur dan jus bernilai RM206,111 berakhir selepas mereka diberkas di Banda Hilir, di sini, minggu lalu.
Suspek lelaki tempatan dan isterinya warga Thailand berusia 28 dan 34 tahun diberkas Bahagian Siasatan Jenayah Narkotik Daerah Melaka Tengah.
Ketua Polis Daerah Melaka Tengah, Asisten Komisioner Christopher Patit berkata, suspek lelaki diberkas pada pukul 8.30 malam di tempat parkir sebuah pangsapuri di Banda Hilir.
“Pemeriksaan lanjut menjumpai sejumlah jus (3,910 mililiter) dan serbuk (75.6 gram) disyaki ketamin dalam beg kain yang digalas.
“Hasil soal siasat membawa kepada serbuan kedua di sebuah pangsapuri yang dijadikan stor menyimpan dadah. Seorang wanita yang juga isteri suspek ditahan,” katanya pada sidang akhbar di Ibu Pejabat Polis Daerah (IPD) Melaka Tengah di sini, hari ini.
Beliau berkata, pasangan itu aktif sejak Disember lalu dan mengambil bekalan dari Kuala Lumpur serta Johor untuk dipasarkan di kelab malam di negeri ini pada harga RM150 sehingga RM300 sebotol.

“Kita merampas sejumlah botol jus dan minuman kultur disyaki berisi cecair ketamin berjumlah 56,700 mililiter, serbuk ketamin (2134.37 gram), pil ekstasi (229 gram), ganja (33.53 gram) dan pil eramin 5 (144 gram) bernilai RM206,111,” katanya.
Polis menyita sebuah kereta jenis Proton Saga, barang kemas dan wang tunai berjumlah RM25,680.
Christopher berkata, ujian air kencing mendapati pasangan itu tidak mengambil dadah dan tiada rekod jenayah lampau. Kedua-dua suspek direman sehingga 26 Januari ini untuk membantu siasatan mengikut Seksyen 39B Akta Dadah Berbahaya 1952. – KOSMO! ONLINE


Mahkamah: Pemilik syarikat dituduh tipu tuntutan Program Penjana RM250,000
Oleh MOHAMAD FAIZAL HASHIM

25 Januari 2023, 3:05 pm
JOHOR BAHRU – Pemilik syarikat mengaku tidak bersalah di Mahkamah Sesyen Johor Bahru, di sini hari ini atas dua pertuduhan membuat tuntutan palsu Program Penjana Kerjaya 2.0 Pertubuhan Keselamatan Sosial (Perkeso) berjumlah lebih RM250,000, dua tahun lalu.
Tertuduh, R. Stephen, 45, membuat pengakuan tersebut selepas pertuduhan dibacakan jurubahasa mahkamah di hadapan Hakim, V. M. Mabelsheela.
Bagi pertuduhan pertama, tertuduh didakwa telah memberikan dokumen iaitu borang pengesahan pekerja program insentif pengambilan pekerja atas nama syarikat miliknya di bahagian perkhidmatan, Perkeso Johor Bahru pada 3 dan 6 Mei 2021.
Dokumen itu dihantar bagi menuntut insentif di bawah Program Penjana Kerjaya 2.0 Perkeso berjumlah RM143,122 kepada ejen pertubuhan tersebut yang mengandungi pernyataan palsu nama pekerja baharu sedangkan 12 penama dalam permohonan Insentif pengambilan pekerja dalam dokumen tersebut bukan pekerja baharu syarikat milik tertuduh.
Bagi pertuduhan kedua, tertuduh memberikan borang pengesahan pekerja program insentif pengambilan pekerja atas nama syarikat miliknya untuk membuat tuntutan palsu bernilai RM109,864 bagi insentif di bawah Program Penjana Kerjaya 2.0 Perkeso pada 7 Jun 2021.
Lelaki itu dituduh memperdayakan dua pegawai perkhidmatan pekerjaan Pekerjaan Perkeso Negeri Johor untuk mempercayai dokumen mengandungi pernyataan yang palsu sedangkan 13 nama dalam permohonan insentif pengambilan pekerja adalah bukan pekerja baharu syarikat itu.

Kedua-dua pertuduhan tersebut dibuat mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(2) Akta yang sama.
Hakim membenarkan tertuduh diikat jamin RM20,000 dengan seorang penjamin dan tarikh sebutan semula ditetapkan pada 15 Februari ini bagi tujuan serahan dokumen. – KOSMO! ONLINE


PU Syed bertegas bantah konsert Blackpink
Oleh MOHD. HAIKAL ISA

25 Januari 2023, 3:02 pm
PETALING JAYA – Tidak pernah lelah, pendakwah bebas, PU Syed sekali lagi menyeru orang ramai bersama-sama membantah penganjuran konsert kumpulan K-pop popular global, Blackpink yang akan berlangsung di ibu negara, 4 Mac depan.
Syed atau nama sebenarnya, Syed Mohd. Bakri Syed Ishak Benyahya berkata, perkara tersebut perlu dicanang agar maksiat dalam negara tidak terus berleluasa.
“Saya menyeru semua umat Islam agar sama-sama kita melakukan usaha membantah dan menentang sepenuhnya atas penganjuran konsert yang mengarut ini.
“Sekat mereka daripada hadir. Cukuplah maksiat bermaharajalela, berleluasa, berlaku. Cara pemakaian, cara hidup dan cara berhibur semakin lama, semakin melampau,” getusnya menerusi satu hantaran status dalam Instagram.
Syed yang memiliki 145,000 pengikut Instagram berkata, tidak kira negara dipimpin mana-mana kerajaan sekalipun, adalah menjadi satu kewajipan membantah perkara yang bersihat lagha.
“Jika 2019 pernah dicadang nak bawa BTS walaupun tak berjaya, kini Blackpink pula.

“Saya dah lancarkan bantahan terhadap penganjuran konsert ini sejak Oktober 2022 lagi. Tak kira kerajaan mana yang mentadbir, pihak mana yang mengurus, bantah tetap bantah,” coretnya.
Blackpink yang dianggotai empat wanita iaitu Kim Ji-soo, Jennie Kim, Rosanne Park dan Lalisa Manoban dijadual mengadakan konsert di Kuala Lumpur pada 4 Mac di Stadium Nasional Bukit Jalil bersempena persembahan jelajah, Blackpink Born Pink World Tour.
Terdahulu sekitar 2019, Syed juga membantah usaha membawa masuk kumpulan BTS bagi mengadakan konsert di negara ini dan menyifatkan mereka sebagai syaitan yang menyesatkan manusia khususnya umat Islam. – KOSMO! ONLINE


Harga makanan perlu selari dengan kadar inflasi – Rafizi
Oleh MOHD. HUSNI MOHD. NOOR

25 Januari 2023, 3:30 pm
PUTRAJAYA – Negara akan berdepan masalah besar sekiranya kadar inflasi berada pada kadar sihat tetapi ia tidak diterjemahkan kepada penurunan harga barangan dan makanan.
Menteri Ekonomi, Rafizi Ramli berkata, beliau melihat kadar inflasi sudah mula mendatar sejak Ogos dan September lalu dan ia mencecah 3.8 peratus pada Disember lalu.
Beliau berkata, jika kadar inflasi terus turun dan mencecah sekitar 2.8 hingga 3.2 peratus pada April depan, maka harga bahan mentah di pasaran akan turut turun.
“Jika harga makanan tidak menurun maka pengguna harus bertindak balas. Malaysia tidak boleh menjadi seperti negara komunis dimana semua harga makanan dan minuman di kawal oleh kerajaan.
“Pada dasarnya, kerajaan tidak boleh kawal harga makanan kerana ia di luar kuasa kerajaan,” katanya pada sidang akhbar hari ini.
Katanya, rakyat juga perlu memahami bahawa kerajaan turut berdepan cabaran untuk melaksanakan penguatkuasaan harga makanan.

Dalam pada itu, Rafizi berkata, kawalan harga barangan juga perlu selari dengan kapasiti dan bekalan yang mencukupi.
“Selain itu, peningkatan harga makanan dan minuman di luar rumah, terutama di restoran dan hotel adalah penyumbang utama kepada kadar inflasi setiap bulan,” jelasnya. – KOSMO! ONLINE


Dua beranak terkejut lubang besar depan rumah
Oleh HARIS FADILAH AHMAD

25 Januari 2023, 3:13 pm
LIPIS – Dua beranak mengalami kejadian mencemaskan apabila mendapati lubang besar terbentuk di hadapan pintu rumah mereka di Kampung Berchang Baru, Lubuk Kulit dekat sini semalam.
Penghuni rumah, Zaili Abu Bakar, 47, berkata, dia menyedari kejadian tersebut setelah dimaklumkan anaknya, Muhammad Fakrurozee Abd Rauf, 21, yang mendapati lubang yang agak besar seperti kawah di hadapan pintu rumah pada pukul 5 petang.
“Sebelum saya keluar bekerja pagi semalam dan kemudiannya pulang, keadaan di hadapan pintu masih tidak wujud sebarang lubang.
“Petang semalam anak saya yang baru pulang dari Kuala Lumpur bertanya saya hendak buat apa dengan ‘lubang besar’ di hadapan pintu rumah ini,” katanya di Kampung Berchang Baru dekat sini hari ini.
Ibu kepada tiga cahaya mata itu berkata, kemungkinan kejadian itu disebabkan mendapan tanah dan dia sebelum ini terdengar bunyi di luar, tetapi masih tidak mengesyaki apa-apa sehinggalah diberitahu anaknya.
“Bimbang dengan risiko keselamatan keluarga mana tahu berlaku mendapan yang lebih besar, saya terus menghubungi anggota bomba untuk meminta bantuan.

“Sejak petang semalam mendapan ini dilihat semakin besar hingga mencecah ukur lilit lima meter dan kedalaman sehingga 1.5 meter. Cuma hari ini tidak ada lagi mendapan dan air di dalam tanah juga sudah kering,” katanya.
Sementara itu, Ketua Zon Tiga, Jabatan Bomba dan Penyelamat Malaysia (JBPM) Pahang, Shahrul Nizam Nasir berkata, pihaknya menerima panggilan kecemasan pada pukul 6.19 petang semalam dasepasukan anggota dari Balai Bomba dan Penyelamat Kuala Lipis bergegas ke tempat kejadian.
“Pihak Jabatan Kerja Raya (JKR) telah pun dimaklumkan dan sehingga ini sedang membuat pemeriksaan lanjut mengenai punca kejadian serta tindakan penambahbaikan akan dilakukan,” ujarnya. – KOSMO! ONLINE


Dua laluan utama Jerantut ditutup kepada kenderaan berat
Oleh HARIS FADILAH AHMAD

25 Januari 2023, 2:57 pm
JERANTUT – Jalan utama Benta-Jerantut di sini ditutup kepada semua jenis kenderaan berat akibat mengalami mendapan akibat kerosakan pada saluran pembetung.
Jurucakap Jabatan Kerja Raya Jerantut berkata, laluan berkenaan dijangka ditutup kira-kira empat bulan bagi proses pembaikan dan hanya boleh dilalui kenderaan di bawah satu tan.
“Berikutan kerosakan tersebut, laluan itu ditutup kepada kenderaan berat mulai 24 Januari hingga 23 April ini kerana kerja membaikpulih pembetung dan kerosakan jalan akan dilakukan dalam tempoh tersebut.
“Berikutan penutupan laluan tersebut kenderaan berat boleh menggunakan laluan alternatif Jalan Sungai Jan, Jerantut-Kuala Lipis dan Jalan Kerambit-Limau Purut-Mela, manakala notis makluman dan pelan laluan alternatif sedang dikemaskini dan akan dihebahkan,”katanya di sini hari ini.
Dalam perkembangan yang sama, jurucakap JKR Jerantut berkata, Jalan Kota Gelanggi ke Felda Lepar Utara juga ditutup kepada kenderaan berat dengan hanya satu laluan dibuka untuk kenderaan di bawah satu tan ekoran terdapat kerosakan pada pembetung dan struktur jalan.
“Kerosakan jalan ini berlaku berdekatan simpang masuk ke Felda Lepar Utara 9, 11 dan 12 dan ditutup untuk kerja membaikpulih mulai 24 Januari sehingga 5 Februari ini.

“Laluan sementara akan dibuka sebagai alternatif untuk kenderaan di bawah satu tan berulang alik dari tiga buah Felda tersebut dan kawasan berdekatan,” katanya.
Sementara itu, Ketua Polis Daerah Jerantut, Superintendan Mazlan Hassan berharap pengguna jalan raya berhari-hati dan berwaspada khususnya kenderaan ringan di bawah satu tan yang melalui kawasan tersebut.
“Anggota polis juga akan kerap membuat pemantauan di kedua laluan tersebut, manakala pihak berkenaan perlu memasang papan tanda lebih awal di kedua penghujung masuk ke laluan tersebut bagi mengelakkan kenderaan dikhuatiri terbabas ke kawasan hutan dan cerun,” ujarnya. – KOSMO! ONLINE


Tertidur semasa mencuri, suspek turut positif dadah
Oleh NOR AINNA HAMZAH

25 Januari 2023, 2:50 pm
JEMPOL – Pencuri yang lena tidur dalam kejadian di Taman Tanjung Bahau, di sini, kelmarin, rupa-rupanya bukan hanya di bawah pengaruh alkohol, bahkan didapati positif dadah jenis Methamphetamine.
Ketua Polis Daerah Jempol, Superintendan Hoo Chang Hook berkata, susulan itu, suspek kini berhadapan dengan dua pertuduhan iaitu Seksyen 457 Kanun Keseksaan bagi kesalahan pecah rumah yang dibuka oleh pihak Bahagian Siasatan Jenayah dan Seksyen 15(1)(a) Akta Dadah Berbahaya (ADB )1952 disiasat oleh Bahagian Siasatan Jenayah Narkotik.
“Suspek juga merupakan individu dikehendaki bagi kes di bawah kesalahan yang sama sebelum ini iaitu Seksyen 15(1)(a) Akta Dadah Berbahaya (ADB),” katanya hari ini.
Semalam, Kosmo! melaporkan seorang warga emas terkejut apabila mendapati lelaki yang terbaring di tengah rumahnya di Taman Tanjung Bahau, rupa-rupanya merupakan pencuri yang terlelap serta tidak sempat membawa lari hasil barang curi.
Mangsa, Sin Kong Men, 66, berkata, ketika kejadian dia seperti biasa bangun dari tidur Dan mahu keluar untuk minum pagi seperti biasa di kedai berhampiran kira-kira pukul 6.15 pagi. – KOSMO! ONLINE


Buruh hilang, bot pancung tenggelam di Sungai Kelantan
Oleh ROHANA MOHD. NAWI

25 Januari 2023, 3:18 pm
MACHANG – Seorang buruh hilang apabila bot pancung yang dinaiki bersama bapa saudara dan rakannya terbalik selepas tersangkut pada tali sebuah feri di Sungai Kelantan dekat Pangkalan Haji Mustapa, Kampung Paloh Rawa di sini tengah malam tadi.
Muhamad Hisyamuddin Che Zulkifly, 23, tidak dapat dikesan selepas bot yang dikemudinya tenggelam manakala bapa saudaranya, Mohd. Subry Che Ahmad, 39 dan rakan, Muhamad Riduan Hatta, 23, sempat berenang ke tebing sungai.
Ibu Muhamad Hisyamuddin, Rosliza Mat Yusoff, 46, berkata, dia mengetahui kejadian itu selepas dihubungi adik iparnya kira-kira pukul 12.35 tengah malam.
Menurutnya, dia dan suami, Che Zulkifly Che Ahmad, 49, yang sudah tidur ketika itu terus bergegas ke lokasi kejadian.
“Anak saya tinggal di rumah keluarga bapanya di Kampung Paloh Rawa di sini kerana bekerja di kawasan itu. Kali terakhir saya menemui Muhamad Hisyamuddin pada Ahad lalu selepas dia pulang ke rumah dan tinggal selama tiga malam sempena cuti Tahun Baharu Cina.
“Luluh hati saya apabila tiba di tebing sungai malam tadi apabila penduduk memaklumkan bahawa Muhamad Hisyamuddin masih belum ditemui,” katanya ditemui di lokasi kejadian di sini hari ini.

Sementara itu, Ketua Operasi Balai Bomba dan Penyelamat Machang, Muhamad Osman berkata, pihaknya menerima panggilan kecemasan kira-kira pukul 12.32 tengah malam sebelum empat anggota bergegas ke lokasi kejadian.
Menurutnya, anggota bomba memantau keadaan di lokasi kejadian yang gelap pada malam tadi dan operasi mencari mangsa diteruskan semula hari ini. – KOSMO! ONLINE


[VIDEO] Pemandu cedera, dua treler muatan kereta berlanggar di NKVE
Oleh TUAN NURHIDAYAH TUAN AB.GHANI

26 Januari 2023, 9:48 pm
PETALING JAYA – Dua pemandu cedera dalam kemalangan membabitkan dua buah treler yang membawa muatan kereta di Kilometer (KM) 21.3 Lebuh Raya Baru Lembah Klang (NKVE) arah Selatan, di sini, tengah hari tadi.
Ketua Polis Daerah Petaling Jaya, Asisten Komisoner Mohamad Fakhrudin Abdul Hamid berkata, dalam kejadian kira-kira pukul 1.52 tengah hari itu, dua buah treler tersebut difahamkan dari Rawang menuju ke Klang.
“Hasil siasatan awal mendapati kemalangan tersebut berlaku apabila treler di belakang merempuh sebuah lagi treler yang dipandu perlahan di lorong kiri.
“Akibat daripada rempuhan terbabit, kedua-dua treler mengalami kerosakan dan mengakibatkan sebuah kereta jenis Perodua Myvi jatuh dan terbalik di lokasi,” jelasnya dalam kenyataan hari ini.
Fakhrudin berkata, kedua-dua pemandu mengalami kecederaan telah dibawa ke Hospital Sungai Buloh untuk menerima rawatan.
“Siasatan dijalankan di bawah Seksyen 43 Akta Pengangkutan Jalan (APJ) 1987.

“Saksi kejadian boleh tampil ke balai polis berhampiran atau berhubung terus dengan Penolong Pegawai Penyiasat Trafik, Sarjan Muhamad Aizuddin Awang ditalian 013-9003499 bagi membantu siasatan,” katanya. -KOSMO! ONLINE.


Sultan Johor nasihat mangsa banjir supaya berhati-hati
Oleh MASTURAH SURADI

26 Januari 2023, 10:47 pm
KOTA TINGGI – Sultan Johor, Sultan Ibrahim Sultan Iskandar bertitah menasihati mangsa banjir agar sentiasa berhati-hati ekoran keadaan cuaca tidak menentu pada masa ini.
Baginda yang berkenan melawat mangsa dua pusat pemindahan sementara (PPS) Dewan Muafakat Taman Desaru Utama dan Sekolah Kebangsaan Bandar Penawar hari ini turut memberikan kata-kata semangat kepada mangsa banjir.
Meskipun jadual yang padat, baginda sempat meluangkan masa berangkat menziarahi dan menyantuni mangsa banjir sebaik sahaja Baginda selesai berkenan menerima mengadap tiga Menteri Persekutuan di Balai Mengadap Istana Bukit Serene.
Baginda juga berkenan memandu sendiri ke PPS berkenaan walaupun cuaca hujan sepanjang perjalanan. Turut mengiringi Baginda, Tunku Putera Johor, Tunku Abu Bakar Sultan Ibrahim.
PPS berkenaan menempatkan 138 mangsa melibatkan 35 keluarga, manakala PPS SK Bandar Penawar pula menempatkan 250 mangsa dari 64 keluarga.-KOSMO! ONLINE


Malaysia berjaya ketepi perintah tahanan waris Sulu
Oleh AMREE AHMAD

26 Januari 2023, 9:35 pm
PUTRAJAYA – Sebuah mahkamah di Luxembourg telah bertindak mengetepikan perintah penahanan dimohon beberapa individu yang mendakwa sebagai waris Sultan Sulu.
Menurut Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said, keputusan yang bersejarah itu telah dicapai pada Selasa lalu.
“Perintah itu telah diketepikan berasaskan dua ‘award’ timbang tara kerana dikeluarkan oleh penimbang tara yang dilantik secara tidak sah,” katanya menerusi kenyataan hari ini.
Individu tersebut, Dr. Gonzalo Stampa, memohon perintah berkenaan pada 11 Julai 2022 dan dikatakan telah diberi kepada kelompok penuntut terbabit sebanyak AS$14.92 bilion.
Malaysia ujarnya, telah membantah secara konsisten prosiding timbang tara terlibat yang dirancang oleh penuntut itu malahan mengambil segala tindakan perundangan susulan termasuk membatalkan pelantikan dan ‘award’ dikatakan yang turut menyaksikan mahkamah di Sepanyol kemudian membatalkan pelantikan Stampa dibuat sebelumnya.
Mengulas lebih lanjut, beliau memaklumkan bahawa Malaysia juga telah membuat permohonan kepada mahkamah di Luxembourg bagi mendapatkan relif interim agar perintah penahanan aset dimiliki oleh dua subsidiari syarikat petroleum negara, Petronas turut dapat diketepikan pihak mahkamah itu.

Pendengaran bagi permohonan tersebut sudah berlangsung pada 5 Disember 2022 di mahkamah negara berkenaan yang kemudian telah mengetepikan perintah penahanan dan keputusan hakim di Luxembourg itu menjustifikasikan prinsip kerajaan Malaysia untuk mempertahankan kepentingan negara di mana-mana pentas forum antarabangsa.- KOSMO! ONLINE


Skuad Harimau Malaya bakal uji Jordan
Oleh MUHAMAD ARDIE PUTRA SUHAIMI

26 Januari 2023, 10:06 pm
PETALING JAYA – Persatuan Bola Sepak Malaysia (FAM) mengeratkan kerjasama dua hala bersama Persatuan Bola Sepak Jordan (JFA) sekali gus membolehkan kedua-dua pasukan kebangsaan mengatur aksi persahabatan antarabangsa dalam masa terdekat.
Presiden FAM, Datuk Hamidin Mohd. Amin menjelaskan skuad Harimau Malaya kendalian Kim Pan-gon mungkin boleh ‘asah taring’ dengan Jordan yang menduduki ranking ke-84 dunia.
Kata Hamidin, skuad muda Harimau Malaya di peringkat bahawan juga memiliki peluang yang sama menentang gergasi Asia Barat itu.
“Terima kasih kepada Presiden JFA, Putera Ali Al Hussein yang meluangkan masa beliau untuk membincangkan kemungkinan kerjasama bola sepak dua hala antara Malaysia dan Jordan.
“Kita juga merancang untuk mengadakan perlawanan persahabatan pasukan kebangsaan dengan Jordan merangkumi semua peringkat umur, termasuk skuad kebangsaan wanita, futsal dan bola sepak pantai di bawah kalendar Persekutuan Bola Sepak Antarabangsa (FIFA) nanti.
“Saya optimis perbincangan ini akan memberi manfaat kepada kedua-dua negara dalam jangka masa panjang,” kata Hamidin yang berada di Amman, Jordan dalam satu kenyataan hari ini.

Selain itu, pertemuan antara FAM dan JFA turut membincangkan mengenai pembangunan bola sepak Malaysia terutama bola sepak wanita dan akar umbi yang perlu diberi lebih penekanan dengan beberapa pendekatan strategik.
Kali terakhir skuad negara menentang Jordan adalah menerusi aksi persahabatan antarabangsa pada Oktober 2021 yang menyaksikan Harimau Malaya tewas 0-4 di Stadium King Abdullah II, Amman. – KOSMO! ONLINE


Dua termasuk pemilik syarikat ditahan kemuka tuntutan palsu
Oleh MOHD YUNUS YAKKUB

26 Januari 2023, 11:03 pm
SHAH ALAM – Seorang pemilik sebuah syarikat dan ketua penyelianya ditahan selepas disyaki membuat tuntutan palsu lebih RM60,000 bagi kerja perkhidmatan pembersihan sebuah bangunan kerajaan di Kuala Lumpur, selama dua tahun.
Menurut sumber, kedua-dua suspek masing-masing seorang lelaki dan wanita berusia 30an dan 50an ditahan kira-kira pukul 6.30 petang tadi ketika hadir memberikan keterangan di Pejabat Suruhanjaya Pencegahan Rasuah Malaysia (SPRM) Selangor.
Katanya, mereka dipercayai mengemukakan dokumen tuntutan palsu bagi tahun 2020 hingga 2022 membabitkan kontrak bernilai lebih RM4.2 juta.
“Berdasarkan pemeriksaan awal mendapati tuntutan lebih RM60,000 itu berkaitan gaji, tuntutan lebih masa pekerja dan pembersihan.
“Bagaimanapun didapati pekerja-pekerja tersebut tidak bekerja di syarikat berkenaan,” katanya hari ini.
Sementara itu, Pengarah SPRM Selangor, Datuk Alias Salim mengesahkan penahanan tersebut dan kes disiasat mengikut Seksyen 18 Akta SPRM 2009.

“Suspek lelaki akan dibawa untuk proses reman di Mahkamah Majistret di sini esok.
“Manakala, suspek wanita itu dilepaskan dengan jaminan SPRM atas faktor kesihatan,” jelasnya. -KOSMO!ONLINE


4 tahun menghilang, wanita Lithuania ditemui selamat di Malaysia
Oleh TUAN NURHIDAYAH TUAN AB.GHANI

26 Januari 2023, 11:31 pm
PETALING JAYA – Empat tahun menghilangkan diri daripada keluarganya, seorang wanita warga Lithuania ditemui selamat di Malaysia pada Disember tahun lalu.
Perkara berkenaan disahkan oleh sebuah penyiaran awam negara berkenaan iaitu Lithuanian National Radio and Television (LRT) tengah hari tadi.
Menurutnya, wanita dari Raseiniai di tengah Lithuania difahamkan berlepas ke Malaysia pada Januari 2019 bagi tujuan melawat rakan yang dikenali di alam maya.
“Wanita itu berusia 19 tahun ketika itu telah mengembara melalui Finland serta Qatar dan telah memaklumkan kepada ibu bapanya bahawa dia berjaya sampai ke Malaysia.
“Ibu bapa mangsa menghubungi Komisariat Polis Daerah Raseiniai dan meminta mereka memulakan pencarian anak perempuan mereka setelah gagal dihubungi,” jelasnya.
Susulan gagal mengetahui lokasi sebenar mangsa, pegawainya beralih ke internet dan berjaya menemui akaun Facebook masyarakat Lithuania Malaysia seterusnya, menghubungi pengerusinya, Rita Ruke.

“Ruke menggesa penyiasat tempatan untuk memeriksa lokasi, nombor telefon dan alamat wanita terbabit setelah menerima maklumat daripada penyiasat Raseiniai.
“Pemeriksaan terakhir dilakukan pada Disember tahun lalu apabila pegawai Lithuania berjaya mengesan transaksi dalam talian dibuat atas nama mangsa,” katanya.
Wanita terbabit telah berjaya ditemukan pada 20 Disember tahun lalu dan dia juga telah memaklumkan bahawa dia dalam keadaan baik sahaja kepada Ketua Penyiasat Vytautas Globis.
“Saya masih hidup, baik, dan sangat gembira,” katanya melalui panggilan video bersama penyiasat berkenaan.
Menurut laporan itu, dia meninggalkan Lithuania dan memutuskan hubungan dengan saudara-maranya kerana tidak mahu mempunyai apa-apa kaitan dengan mereka. -KOSMO! ONLINE.


Kerajaan Johor salur RM300 buat mangsa banjir
Oleh FARAHWAHIDA AHMAD

26 Januari 2023, 10:40 pm
SEGAMAT – Setiap keluarga yang terjejas banjir di negeri ini akan menerima bantuan RM300 daripada kerajaan negeri supaya sedikit sebanyak dapat membantu mengurangkan beban mereka.
Menteri Besar Johor, Datuk Onn Hafiz Ghazi menyampai berita gembira tersebut ketika melawat Pusat Pmindahan Sementara (PPS) Dewan Serbaguna Kampung Paya Merah, Labis, di sini, petang tadi.
“Bagi setiap keluarga mangsa, Agensi Pengurusan Bencana Negara (NADMA) akan beri RM1,000 dan insya-Allah, kerajaan negeri akan tambah RM300 lagi bagi setiap keluarga,” kata kepada pemberita di sini, hari ini.
Mengulas mengenai situasi banjir di Johor, beliau berkata setakat pukul 4 petang tadi, beberapa PPS sudah pun ditutup dan berkurangan kepada 53 buah PPS berbanding 58 PPS yang direkodkan semalam.
“Mangsa banjir juga berkurangan daripada lebih 5,000 kepada 5,111 (4 petang). Segamat masih merekodkan jumlah mangsa tertinggi iaitu seramai 1,468 mangsa daripada 428 keluarga yang menghuni di 17 buah PPS, diikuti Mersing dan Kota Tinggi.-KOSMO! ONLINE


Liga Super 2023 bakal ada ‘sesi petang’
Oleh MUHAMAD ARDIE PUTRA SUHAIMI

26 Januari 2023, 9:44 pm
PETALING JAYA – Kehangatan saingan Liga Malaysia (Liga M) semakin dirasai apabila Liga Bola Sepak Malaysia (MFL) memperkenalkan waktu sepak mula baharu seawal 4.30 petang pada kempen musim 2023 kali ini.
Ketua Pegawai Eksekutif MFL, Stuart Ramalingam percaya pengenalan sepak mula sesi petang itu dijangka memberikan impak lebih positif serta peluang besar untuk diterokai semua pasukan bertanding.
“Bagi aksi hujung minggu (Sabtu dan Ahad), ada perubahan sepak mula di mana waktu 4.30 petang dan 4.45 petang bagi Sabah dan Sarawak manakala 5.15 petang atau 5.30 petang bagi Semenanjung Malaysia.
“Aksi sebelah malam pula pada hari bekerja pula membabitkan jam 7.30 petang dan 8.15 bagi Sabah dan Sarawak sementara 8.15 malam dan 9 malam untuk Semenanjung Malaysia.
“Langkah MFL untuk memperkenalkan waktu sepak mula baharu adalah untuk menyuntik suasana dan pengalaman baharu buat penyokong serta memujudkan hari perlawanan yang lebih dinamik,” kata Stuart pada taklimat Liga M 2023 di Wisma FAM, Kelana Jaya semalam.
Mengulas lanjut, Stuart berharap respons yang bakal diberikan oleh peminat bola sepak tanah air lebih positif susulan perubahan jadual kerana ia perlu dilakukan selaras dengan penstrukturan liga lebih kompetitif.

“Ini adalah salah satu langkah yang diambil selepas pengenalan sepak mula lebih awal turut diperkenalkan bermula musim lalu meskipun pada mulanya mendapat sedikit tentangan.
“Kami percaya situasi ini memberikan lebih kesan positif berbanding negatif buat pasukan dan diharap semua pihak dapat menerima perubahan profesional ini,” katanya. – KOSMO! ONLINE


Aaron-Wooi Yik tampil tenang ke suku akhir
Oleh MUHAMMAD HELMEE RAMLI

26 Januari 2023, 9:59 pm
BEREGU lelaki No.1 negara, Aaron Chia-Soh Wooi Yik meneruskan kemaraan ke pusingan suku akhir pada Kejohanan Badminton Indonesia Masters selepas menyingkirkan pasangan China, Liang Wei Keng-Wang Chan.
Pada aksi pusingan kedua yang berlangsung di Istora Senayan, Jakarta semalam, juara dunia itu menampilkan corak permainan meyakinkan bagi mencatat kemenangan straight set 22-20, 21-13 dalam tempoh 37 minit.
Lebih manis, kemenangan itu turut menyaksikan Aaron-Wooi Yik menebus kekalahan kepada gandingan tersebut selepas tewas 21-14, 19-21, 18-21 pada perlawanan akhir Terbuka India Ahad lalu.
Aaron mengakui berpuas hati dengan kemenangan tersebut selain percaya mereka menampilkan aksi lebih baik serta menggunakan kelebihan pengalaman yang ada bagi menewaskan beregu No.7 dunia itu.
“Mengenai perlawanan hari ini (semalam), saya akui kami bermain lebih bersemangat dan menampilkan aksi lebih kemas. Pengalaman yang ada juga membantu kami untuk bermain dengan tenang sepanjang perlawanan,” katanya ketika dihubungi Kosmo! semalam.
Untuk rekod, ini adalah kemenangan pertama yang dilakar Aaron-Wooi Yik ke atas beregu China itu selepas tewas dalam kesemua tiga pertemuan sebelum ini pada Terbuka India 2023, Terbuka Perancis 2022 dan Indonesia Masters 2022.

Pada masa sama, beregu yang berada ranking kedua dunia itu masih memburu gelaran sulung mereka dalam saingan Jelajah Dunia BWF (Persekutuan Badminton Dunia) sejak mula digandingkan pada 2017.
Menanti Aaron-Wooi Yik di pusingan suku akhir esok adalah satu lagi beregu China, He Ji Ting-Zhou Hao Dong yang menewaskan wakil tuan rumah, Sabar Karyaman Gutama-Muhammad Reva Pahlevi Isfahani 22-20, 21-17. – KOSMO! ONLINE


Izzuddin, Sze Fei pilih untuk berpisah
Oleh MUHAMMAD HELMEE RAMLI

26 Januari 2023, 9:49 pm
PERSOALAN mengenai masa depan beregu lelaki negara, Nur Izzuddin Rumsani-Goh Sze Fei akhirnya terlerai selepas gandingan No.11 dunia itu mengambil keputusan untuk membawa haluan masing-masing.
Meskipun sudah dipujuk barisan kejurulatihan dan Persatuan Badminton Malaysia (BAM), namun juara kejohanan Terbuka Jerman tahun lalu itu tetap dengan pendirian untuk tidak meneruskan gandingan.
Pengarah Kejurulatihan Beregu Akademi Badminton Malaysia (ABM), Rexy Mainaky menjelaskan, pihaknya tidak bersetuju dengan kemahuan kedua-dua pemain tersebut, namun terpaksa mengambil langkah menghormati keputusan itu.
“Kita di pihak BAM dan barisan kejurulatihan sudah cuba sedaya upaya bagi memastikan mereka terus kekal bermain bersama tetapi mereka yang memilih keputusan untuk tidak bergandingan lagi.
“Maksudnya di sini, bukan kita bersetuju dengan keputusan tersebut, namun mereka sendiri yang tidak mahu lagi bermain bersama sebagai beregu,” katanya ketika dihubungi Kosmo! semalam.
Terdahulu, prestasi Izzuddin-Sze Fei dilihat menunjukkan penurunan agak ketara selepas mereka tersingkir di pusingan pertama dua kali berturut-turut pada kejohanan Terbuka Malaysia dan Terbuka India.

Keputusan yang kurang memberangsangkan itu sekali gus memaksa badan induk sukan badminton negara mengambil keputusan untuk tidak menghantar dua pemain tersebut ke kejohanan Indonesia Masters yang sedang berlangsung ketika ini.
Sementara itu, Rexy turut berkata, beliau akan berbincang dengan barisan kejurulatihan dalam usaha mengenal pasti pemain terbaik yang bakal membentuk gandingan baharu bersama Izzuddin dan Sze Fei.
Tindakan kedua-dua pemain itu untuk tidak meneruskan gandingan dilihat sebagai tamparan hebat buat BAM memandangkan Izzuddin-Sze Fei dianggap prospek untuk melayakkan diri ke temasya Sukan Olimpik Paris 2024 tahun depan. – KOSMO! ONLINE


Mohd. Reza bersara selepas 42 tahun dalam TLDM
Oleh SHAMSUL KAMAL AMARUDIN

26 Januari 2023, 7:33 pm
LUMUT – Panglima Tentera Laut Diraja Malaysia (TLDM), Laksamana Tan Sri Mohd. Reza Mohd. Sany diraikan dalam majlis istiadat penghormatan sempena persaraan beliau di Pangkalan TLDM Lumut hari ini.
Ia dimulai dengan majlis perbarisan penghargaan Panglima TLDM oleh 26 pegawai dan 538 anggota diketuai oleh Pegawai Memerintah Kapal Diraja (KD) Laksamana Muhammad Amin, Komander Mohd. Lokman Bajuri di KD Pelandok.
Mohd. Reza dan isteri, Puan Sri Maslina Ismail, kemudian hadir pada program Majlis Ramah Mesra bersama kira-kira 300 warga TLDM di Auditorium M Sidek Shabudin.
Beliau dan isteri kemudian menaiki kenderaan diberi penghormatan ‘street lining’ oleh 1,575 warga TLDM dan kakitangan awam di sepanjang jalan dari Auditorium M Sidek Shabudin sehingga Jeti Air Dalam di Markas Pemerintahan Armada Barat.
Kemuncak acara penghormatan ialah acara ‘Fleet Review’ di perairan Pulau Pangkor melibatkan 15 kapal, lima bot pemintas Bot Tempur Pantas (FCB), 15 bot tempur ‘Rigid-Hulled Inflatable Boat (RHIB) dan lapan helikopter terdiri daripada lima helikopter Fennec, dua Super Lynx serta sebuah helikopter Operasi Maritim.
Pada majlis itu, Mohd. Reza dibawa menaiki KD Lekiu sebagai simbolik penghargaan terhadapnya yang pernah menjadi Pegawai Memerintah kapal tersebut mulai 23 Mei 2002 sehingga 31 Mei 2003.

Menurut kenyataan Cawangan Komunikasi Strategik, Markas Tentera Laut hari ini, Mohd. Reza mula mengambil alih tampuk pemerintahan TLDM pada 30 November 2018 dan akan bersara pada 13 Ogos tahun ini setelah 42 tahun berkhidmat. – KOSMO! ONLINE


Terus import telur sehingga bekalan pulih
Oleh JAMLIAH ABDULLAH

26 Januari 2023, 7:08 pm
ALOR SETAR – Kerajaan akan terus mengimport bekalan telur dari luar negara sehingga krisis pengeluaran barang keperluan itu dapat diatasi sepenuhnya.
Menurut Menteri Pertanian dan Keterjaminan Makanan (MAFS), Mohamad Sabu, pemberian permit kelulusan (AP) telur ayam itu juga bersifat sementara sehingga pengimportan bahan itu dihentikan.
“Import ini ada masa tertentu sahaja, bila stabil nanti kita tidak import lagi. Import ini juga bukan kita bagi permit berpanjangan tetapi sementara sahaja untuk stabilkan telur.
“Sehingga kita mendapat jaminan daripada pengeluar telur tempatan bahawa mereka sudah bersedia untuk keluarkan telur secukupnya,” katanya pada sidang akhbar pada Sesi Libat Urus bersama Peladang Pertubuhan Peladang Kawasan (PPK) Lembaga Kemajuan Pertanian Muda (Mada) Pengkalan Kundor di sini hari ini.
Mengulas lanjut, Mohamad berkata, bekalan telur ketika ini sudah stabil dengan pemantauan daripada Lembaga Pemasaran Pertanian Persekutuan (FAMA). – KOSMO! ONLINE


Isteri Syafiq Farhain hamil lima bulan
Oleh MOHD. HAIKAL ISA

26 Januari 2023, 7:53 pm
PETALING JAYA – Penyanyi Syafiq Farhain mengesahkan isteri yang juga pengurusnya Alia Nadia, 29, kini hamil lima bulan.
Syafiq atau nama sebenarnya Nursyafiq Farhain AM Salim, 29, mengaku berdebar-debar menanti kelahiran anak sulung yang dijangka lahir pada hujung Mei atau awal Jun depan.
“Ya, isteri saya hamil lima bulan. Jadi saya berharap sesiapa yang baca berita ini sama-sama mendoakan semoga anak kami dan juga isteri saya sihat serta selamat.
“Insya-Allah, isteri saya akan melahirkan anak kami sekitar Mei atau Jun depan. Jujurnya macam-macam saya fikir apa yang saya buat nanti.
“Tapi kalau tanya saya sudah bersedia atau belum, semestinya kita kena bersedia. Tapi saya bersyukur semuanya berjalan dengan baik dan saya juga tiada masalah alahan atau sebagainya,” katanya.
Syafiq ditemui media pada sidang akhbar Jelajah Amal Solidariti Untuk Iskandar Spring di sebuah restoran di sini, petang tadi.

Untuk rekod, Syafiq yang merupakan anak Allahyarham Saleem Iklim dan Alia bernikah pada 10 Oktober 2021.
Terdahulu, Syafiq yang ditemui pada majlis berbuka puasa anjuran syarikat pengurusan MVM dan Rusa Music pada April tahun lalu, mengaku sudah berkahwin dan tidak berniat untuk merahsiakan perkahwinan mereka.
Dalam perkembangan lain, Syafiq berbesar hati dipilih terlibat untuk membantu Iskandar dalam Jelajah Amal Solidariti Untuk Iskandar Spring yang akan diadakan di Santai [email protected], Jalan Tunku Abdul Rahman, pada Ahad ini.
Persembahan percuma tersebut akan bermula pada pukul 2.30 sehingga 6.30 petang.
“Alhamdullillah saya akan menyanyikan empat buah lagu pada Ahad ini. Insya-Allah, lagu-lagu yang akan dinyanyikan adalah karya Iklim. Saya harap jelajah ini akan dapat sambutan dan sokongan ramai untuk kita sama-sama membantu abang Iskandar yang memerlukan,” katanya.
Iskandar atau nama sebenarnya Tengku Raden Iskandar Tengku Ismail yang merupakan pemain gitar Spring yang kini dalam keadaan lumpuh serta turut menderita pelbagai penyakit kronik seperti kencing manis, kesukaran bertutur dan menjalani dialisis akibat komplikasi buah pinggang.
Berikutan itu, Iskandar yang juga antara pengasas kumpulan Spring itu juga hilang daya upaya kerja dan tiada sumber mata pencarian. – KOSMO! ONLINE


UMNO milik semua, bukan MKT sahaja – KJ
Oleh KOSMO!

26 Januari 2023, 7:26 pm
PETALING JAYA – “UMNO milik ahlinya semua dan bukan Majlis Kerja Tertinggi (MKT) sahaja”.
Demikian luahan ringkas yang diutarakan oleh mantan Ahli Parlimen Rembau, Khairy Jamaluddin di InstaStory miliknya, hari ini.
Beliau berkata, meskipun berbeza pandangan dengan pucuk pimpinan, namun kesetiaannya terhadap UMNO tidak berubah.
“Berbeza pandangan dengan pucuk pimpinan dan menuntut proses demokrasi dihormati tidak bermakna tidak setia kepada parti,” katanya.
Difahamkan, status keahlian bekas Ketua Pemuda UMNO itu dalam UMNO dijangka akan diketahui petang ini selepas mesyuarat MKT.
Terdahulu, Khairy membidas Ahli Majlis Tertinggi Umno, Datuk Puad Zarkashi kerana mempersoalkan tindakannya memuji ahli parti yang membuat aduan kepada Pejabat Pendaftaran Pertubuhan (RoS) terhadap keputusan UMNO mengekalkan dua jawatan tertinggi parti itu.

Khairy menyifatkan keputusan menghalang jawatan Presiden dan Timbalan Presiden dipertandingkan adalah sebagai kegilaan dan cubaan untuk menyekat demokrasi. – KOSMO! ONLINE


Piala Dunia: Cuaca panas bukan punca Malaysia kalah
Oleh MUHAMMAD ZUHAILY BADLISHAH

26 Januari 2023, 8:34 pm
ROURKELA – Ketua jurulatih Malaysia, A. Arul Selvaraj enggan menjadikan alasan cuaca panas sebagai punca kekalahan 3-6 kepada Afrika Selatan pada klasifikasi tempat kesembilan hingga 16 di Stadium Hoki Birsa Munda hari ini.
Bagi Arul, barisan pemainnya sudah biasa beraksi dalam cuaca panas kerana pernah berlatih antara pukul 12 tengah hari dan dua hingga empat petang di Stadium Hoki Nasional, Bukit Jalil, Kuala Lumpur sebelum ini.
“Sebelum ini kita main pukul 1 dan 3 petang tetapi hari ini puku 11.30 pagi. Cuaca sama seperti Malaysia, cuma kelembapan di sana 80 peratus berbanding 20 peratus di sini.
“Ia bukan isu kerana pagi tadi pun (pemain) ambil sarapan dengan betul dan persiapan juga berjalan dengan baik. Jadi saya tak mahu jadikan ia sebagai satu alasan,” katanya selepas tamat perlawanan.
Afrika Selatan meledak tiga gol menerusi Bradley Sherwood (m-9), Guy Morgan (m-17) dan Nqobile Ntuli (m-35) sebelum Muhammad Razie Abd. Rahim memberikan satu jaringan buat Malaysia pada minit ke-43.
RAZIE (tengah) berjaya meledak dua gol tetapi masih belum mencukupi apabila Malaysia tewas 3-6 kepada Afrika Selatan di Stadium Hoki Birsa Munda hari ini. – FARIZ RUSADIO
Bagaimanapun, ia sudah terlambat untuk mengejar apabila Afrika Selatan berjaya menambah tiga lagi gol menerusi Keenan Horne (m-43), Mustaphaa Cassiem (m-44) dan Sherwood pada minit ke-57.

Dua lagi gol skuad negara dalam aksi itu dijaringkan oleh Razie dan Muhammad Firhan Ashari pada minit ke-45 serta 47.
“Kami semua terlalu kecewa. Saya tak tahu sama ada kita hilang tumpuan, fokus atau kemahuan dalam dua suku masa pertama. Kita kalah disebabkan perkara itu.
“Tahniah buat Afrika Selatan kerena bermain lebih cerdik daripada kita. Kemahuan mereka juga lebih tinggi daripada kita,” jelas Arul. – KOSMO! ONLINE


Netflix mungkin disaman peserta Squid Game sebenar
Oleh KOSMO!

26 Januari 2023, 7:30 pm
LONDON – Syarikat penstriman video, Netflix berkemungkinan disaman oleh para peserta program realiti Squid Game anjurannya kerana mendakwa mereka dilayan seperti haiwan, lapor akhbar The Sun semalam.
Sebilangan besar pemain memberitahu akhbar itu bahawa mereka sedang mempertimbangkan untuk menyaman Netflix yang merakam pertandingan realiti televisyen tersebut di Studio Cardington Studios iaitu bekas pangkalan Tentera Udara Diraja British berhampiran Bedford, England.
Para peserta berkata, permainan itu yang dihasilkan berdasarkan drama bersiri popukar Korea Selatan, Squid Game, telah menjadi ‘mimpi ngeri’ apabila mereka dipaksa berdiri selama berjam-jam dalam suhu -3 darjah Celcius.
“Kami diseksa selama lapan jam. Anda tidak akan memperlakukan haiwan seperti itu. Saya tahu program itu sepatutnya sukar tetapi ia seperti tidak berperikemanusiaan,” kata seorang peserta.
Tambah peserta lain, seorang wanita  pengsan semasa sesi rehat dalam permainan itu manakala The Sun diberitahu sejumlah pemain meninggalkan Britain dan menangis selepas penggambaran untuk perlawanan pertama.
Netflix sebelum ini menjemput 456 orang untuk bersaing dalam program itu bagi merebut hadiah berjumlah £3.7 juta (RM19.48 juta).

Syarikat itu bagaimanapun menafikan bahawa ada peserta yang cedera parah semasa permainan tetapi menjelaskan tiga orang memerlukan bantuan perubatan ringan. – Agensi


MKT tentukan nasib Khairy, beberapa individu lain esok – Ahmad Zahid
Oleh MOHD. HUSNI MOHD. NOOR

26 Januari 2023, 8:01 pm
PUTRAJAYA – Nasib bekas Ketua Pemuda UMNO, Khairy Jamaluddin Abu Bakar serta beberapa lagi ahli UMNO lain bakal ditentukan Majlis Kerja Tertinggi (MKT) dalam mesyuarat khas malam esok.
Perkara itu disahkan Presiden UMNO, Datuk Seri Dr. Ahmad Zahid Hamidi ketika ditemui pada sidang akhbar hari ini.
Ditanya lanjut siapa individu lain itu, Ahmad Zahid bagaimanapun enggan mendedahkan perkara itu sebaliknya meminta media supaya menunggu sehingga esok bagi mendapatkan jawapan sebenar.
“Tidak boleh bagitau awal, malam esok baru ada keputusan. Sila datang beramai-ramai kalau nak mengetahui senarai-senarai mereka yang terlibat itu. Tunggulah apabila MKT membuat mesyuarat esok. Tentunya, mesyuarat esok bukan hanya untuk (bincang) dia (Khairy) secara individu sahaja.
“Saya pernah maklumkan pada Perhimpunan Agung UMNO (PAU) lalu bahawa kita akan melakukan pembersihan secara besar-besaran. Ia termasuk mereka yang mensabotaj parti dan calon parti dalam Pilihan Raya Umum Ke-15 (PRU15) lalu dan mungkin termasuk orang yang menembak kaki sendiri ketika pilihan raya umum diadakan,” katanya.
Tindakan yang bakal dihadapi oleh bekas Menteri Kesihatan itu dipercayai ada kaitan dengan kenyataan terbuka Khairy yang menyatakan matlamatnya untuk membersihkan UMNO sekiranya berjaya memenangi kerusi Parlimen Sungai Buloh pada Pilihan Raya Umum Ke-15 (PRU15).

Malah, Khairy juga menegaskan bahawa semua pihak mesti mengakui bahawa UMNO perlu berubah untuk sekali lagi menjadi parti yang boleh dibanggakan.- KOSMO! ONLINE


Anak lelaki bunuh bapa selepas diliwat bertahun-tahun
Oleh KOSMO!

26 Januari 2023, 9:00 pm
LONDON – Seorang lelaki di Britain dihukum penjara 10 tahun kerana membunuh bapanya dalam serangan yang bersenjatakan pisau selepas menjadi mangsa keganasan seksual selama bertahun-tahun, lapor akhbar Mirror UK semalam.
Paul Maurice, 52, ditikam lebih 30 kali di bahagian belakang dan dadanya pada 14 September 2021.
Sean Maurice, 31, mengaku telah membunuh bapanya tetapi selepas perbicaraan di Mahkamah Jenayah Old Bailey, dia dibebaskan daripada tuduhan membunuh.
Pendakwa raya, William Emlyn Jones berkata, kejadian itu dilaporkan oleh jiran Maurice ketika menemui mangsa di rumah mereka di Bromley, London.
Sebelum disahkan maut, Maurice memberitahu jirannya bahawa dia tidak ingin mati, sebelum rebah di depan pintu rumah mereka selepas serangan itu.
Semasa Maurice dirawat oleh perkhidmatan kecemasan, seorang pegawai polis bertanya kepadanya akan siapa yang bertanggungjawab atas serangan itu dan dia menjawab: “Sean.”

Maurice disahkan meninggal dunia di lokasi kejadian pada pukul 11.56 malam (waktu tempatan). Sean ditahan beberapa jam kemudian ketika berlari melalui taman belakang di kawasan berhampiran.
“Saya tidak rugi apa-apa. Anda cuba menangkap saya kerana saya memukul bapa yang mendera saya. Dia meliwat saya dan anda mahu menangkap saya? Apakah jenis keadilan ini?” katanya kepada polis.
Semasa perbicaraan mahkamah, Hakim Dennis Watson berkata: “Kakak dan abang anda bercakap tentang penderaan yang sama dilakukan bapa and. Atas bukti yang saya dengar, saya menerima bahawa pengalaman anda adalah yang paling teruk.
 “Saya juga menerima bahawa penderaan ini telah menyebabkan anda mengalami kesan sampingan yang berpanjangan.” kata Watson. – Agensi